title: 2011/479/: Deċiżjoni tal-Kummissjoni tas- 27 ta’ Lulju 2011 dwar ir-rekwiżiti ta’ sikurezza li għandhom jintlaħqu mill-istandards Ewropej għal tagħmir tal-ġinnastika skont id-Direttiva 2001/95/KE tal-Parlament Ewropew u tal-Kunsill Test b’relevanza għaż-ŻEE

text:
               29.7.2011

               MT

               Il-Ġurnal Uffiċjali tal-Unjoni Ewropea

               L 197/13

         DEĊIŻJONI TAL-KUMMISSJONI
   tas-27 ta’ Lulju 2011
   dwar ir-rekwiżiti ta’ sikurezza li għandhom jintlaħqu mill-istandards Ewropej għal tagħmir tal-ġinnastika skont id-Direttiva 2001/95/KE tal-Parlament Ewropew u tal-Kunsill
   (Test b’relevanza għaż-ŻEE)
   (2011/479/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sigurtà ġenerali tal-prodotti (1), u b'mod partikolari l-Artikolu 4(1)(a) tagħha,
   Billi:

               (1)

               Id-Direttiva 2001/95/KE tipprevedi l-istandards Ewropej li għandhom jiġu stabbiliti mill-korpi Ewropej ta’ standardizzazzjoni. Standards bħal dawn għandhom jiżguraw li l-prodotti jissodisfaw ir-rekwiżit ta’ sikurezza ġenerali ta’ dik id-Direttiva.

               (2)

               Skont id-Direttiva 2001/95/KE, prodott jitqies li jkun sikur meta jikkonforma mal-istandards nazzjonali volontarji li jittrasponu l-istandards Ewropej, li r-referenzi tagħhom ġew ippubblikati f'Il-Ġurnal Uffiċjali tal-Unjoni Ewropea.

               (3)

               L-Artikolu 4 tad-Direttiva 2001/95/KE jistabbilixxi l-proċedura għat-tfassil tal-istandards Ewropej. Skont dik il-proċedura, il-Kummissjoni trid tiddetermina r-rekwiżiti speċifiċi ta’ sikurezza li l-istandards Ewropej għandhom jissodisfaw u, sussegwentement, fuq il-bażi ta’ dawk ir-rekwiżiti, għandha tagħti mandati lill-korpi ta’ standardizzazzjoni Ewropej biex ifasslu dawk l-istandards.

               (4)

               Il-Kummissjoni għandha tippubblika r-referenzi għall-istandards Ewropej adottati b'dak il-mod f'Il-Ġurnal Uffiċjali tal-Unjoni Ewropea. Taħt it-tieni subparagrafu tal-Artikolu 4(2) tad-Direttiva 2001/95/KE, ir-referenzi għall-istandards Ewropej li ġew adottati mill-korpi ta’ standardizzazzjoni Ewropej qabel id-dħul fis-seħħ ta’ dik id-Direttiva jistgħu jiġu ppubblikati f'Il-Ġurnal Uffiċjali tal-Unjoni Ewropea anki fin-nuqqas ta’ mandat tal-Kummissjoni, jekk dawk l-istandards jiżguraw il-konformità mar-rekwiżit ta’ sikurezza ġenerali stabbilit f'dik id-Direttiva.

               (5)

               Permezz tad-Deċiżjoni 2005/718/KE (2) tagħha, il-Kummissjoni ppubblikat ir-referenzi ta’ seba' standards Ewropej dwar is-sikurezza tat-tagħmir tal-ġinnastika f'Il-Ġurnal Uffiċjali tal-Unjoni Ewropea.

               (6)

               Is-seba' standards Ewropej dwar is-sikurezza tat-tagħmir tal-ġinnastika kkonċernat mid-Deċiżjoni 2005/718/KE mhumiex sostnuti minn mandat tal-Kummissjoni adottat skont l-Artikolu 4(1) tad-Direttiva 2001/95/KE.

               (7)

               Wieħed minn dawk l-istandards, EN 913:1996, tbiddel b'verżjoni ġdida, EN 913:2008. Din il-verżjoni ġdida ġiet adottata wara d-dħul fis-seħħ tad-Direttiva 2001/95/KE u r-referenza tagħha ma tistax, għaldaqstant, tiġi ppubblikata f'Il-Ġurnal Uffiċjali tal-Unjoni Ewropea fin-nuqqas ta’ mandat tal-Kummissjoni, inklużi r-rekwiżiti speċifiċi ta’ sikurezza.

               (8)

               Sabiex tiġi evalwata l-konformità tal-verżjoni ġdida u ta’ kull verżjoni sussegwenti tal-istandards Ewropej għat-tagħmir tal-ġinnastika mar-rekwiżit ta’ sikurezza ġenerali tad-Direttiva 2001/95/KE, jinħtieġ li tiġi stabbilita mill-ġdid il-proċedura stabbilita fl-Artikolu 4 ta’ dik id-Direttiva.

               (9)

               Għaldaqstant, il-Kummissjoni għandha tiddetermina r-rekwiżiti speċifiċi ta’ sikurezza għat-tagħmir tal-ġinnastika bl-għan li jingħata mandat lill-korpi ta’ standardizzazzjoni Ewropej biex jiżviluppaw standards Ewropej rilevanti għat-tagħmir tal-ġinnastika fuq il-bażi ta’ dawk ir-rekwiżiti.

               (10)

               Ladarba l-istandards rilevanti jkunu disponibbli, u sakemm il-Kummissjoni tiddeċiedi li tippubblika r-referenzi tagħhom f'Il-Ġurnal Uffiċjali tal-Unjoni Ewropea, skont il-proċedura stabbilita fl-Artikolu 4(2) tad-Direttiva 2001/95/KE, it-tagħmir tal-ġinnastika għandu jitqies li jikkonforma mar-rekwiżiti ta’ sikurezza ġenerali ta’ dik id-Direttiva, safejn ir-rekwiżiti ta’ sikurezza koperti mill-istandards huma kkonċernati.

               (11)

               Il-miżuri previsti f'din id-Deċiżjoni huma konformi mal-opinjoni tal-Kumitat imwaqqaf skont l-Artikolu 15 tad-Direttiva 2001/95/KE,

         ADOTTAT DIN ID-DEĊIŻJONI:
   Artikolu 1
   Għall-finijiet ta’ din id-Deċiżjoni “Tagħmir tal-ġinnastika” jfisser tagħmir użat għal għanijiet ta’ taħriġ, eżerċizzju jew kompetizzjoni, li jinvolvu eżerċizzju individwali u fi gruppi. Dan it-tagħmir jew jitqiegħed fl-art jew jitwaħħal mas-saqaf jew mal-ħajt jew ma’ struttura fissa oħra. Dan jista' jitwaħħal b'mod permanenti jew ikun jista' jiġi mċaqlaq u modifikat biex jintuża.
   Artikolu 2
   Ir-rekwiżiti speċifiċi ta’ sikurezza għall-prodotti msemmija fl-Artikolu 1 li għandhom jintlaħqu mill-istandards Ewropej skont l-Artikolu 4 tad-Direttiva 2001/95/KE għandhom jiġu stipulati fl-Anness ta’ din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-27 ta’ Lulju 2011.

            Għall-Kummissjoni

            Il-President

         José Manuel BARROSO

      (1)  ĠU L 11, 15.1.2002, p. 4.

      (2)  ĠU L 271, 15.10.2005, p. 51.

      ANNESS

         REKWIŻITI SPEĊIFIĊI TA’ SIKUREZZA GĦAL TAGĦMIR TAL-ĠINNASTIKA

         Parti I

         Prodott u definizzjoni tal-prodott

      It-tagħmir tal-ġinnastika kopert b’dan il-mandat huwa tagħmir użat għal għanijiet ta’ taħriġ, eżerċizzju jew kompetizzjoni, li jinvolvu eżerċizzju individwali u fi gruppi. Dan it-tagħmir jew jitqiegħed fl-art jew jitwaħħal mas-saqaf jew mal-ħajt jew ma’ struttura fissa oħra. Dan jista’ jitwaħħal b’mod permanenti jew ikun jista’ jiġi mċaqlaq u modifikat biex jintuża.
      Għal xi tagħmir speċifiku tal-ġinnastika, ir-rekwiżiti ġenerali huma kkumplimentati minn rekwiżiti ta’ sikurezza addizzjonali.

         Parti II

      A.   Rekwiżiti ta’ sikurezza ġenerali

      Dawn il-prodotti għandhom jikkonformaw mar-rekwiżit ta’ sikurezza ġenerali msemmija fid-Direttiva 2001/95/KE u għandhom ikunu “sikuri” skont it-tifsira tal-Artikolu 2(b) tagħha. B’mod partikolari, il-prodott għandu jkun sikur f’kundizzjonijiet ta’ użu prevedibbli normali u raġonevoli, inklużi l-ħżin, it-trasport sikur għall-ispazju fejn jinħażen, l-installazzjoni u l-manutenzjoni, iż-żarmar, u matul iż-żmien kollu li fih jintuża. Il-prodott għandu jkun sikur ukoll għal utenti professjonali (eż. trejners, għalliema).
      F’kundizzjonijiet ta’ użu prevedibbli normali u raġonevoli tat-tagħmir tal-ġinnastika, ir-riskju ta’ feriment jew ħsara għas-saħħa u s-sikurezza għandu jiġi minimizzat. L-ebda parti li hija aċċessibbli għall-utent waqt użu normali jew maħsub ma għandha tikkawża ħsara fiżika jew taffettwa s-saħħa tal-utent.
      L-użu prevedibbli komuni ta’ dawn il-prodotti huwa li jħarrġu lit-tfal (eż. fl-iskola, fi klabbs tal-isport) li ġeneralment ikollhom perċezzjoni ta’ riskju aktar baxxa minn dik tal-adulti. Fejn il-perikli ma jistgħux jiġu minimizzati biżżejjed mid-disinn jew mis-salvagwardji, ir-riskju residwu għandu jiġi trattat permezz ta’ tagħrif marbut mal-prodott indirizzat lill-kontrolluri.
      L-utenti għandhom jiġu mgħarrfa dwar ir-riskji u l-perikli li x’aktarx iseħħu u kif jevitawhom.
      B.   Rekwiżiti speċifiċi ta’ sikurezza

      Dawn li ġejjin għandhom jitqiesu, bħala minimu, fl-applikazzjoni tar-rekwiżiti ta’ sikurezza ġenerali msemmija fid-Direttiva 2001/95/KE,

                  (a)

                  Irfinitura tal-wiċċ.

                  (b)

                  Xquq u ponot b’periklu ta’ feriment minn qtugħ/tgħaffiġ/qris.

                  (c)

                  Waqgħa mhux intenzjonata.

                  (d)

                  Waqgħa mill-għoli.

                  (e)

                  Stabbiltà u saħħa.

                  (f)

                  Apparati ta’ aġġustament.

                  (g)

                  reżistenza għall-impatt tal-materjal ikkuttunat ta’ fuq.

                  (h)

                  Immarkar. B’mod aktar speċifiku, it-tagħmir kollu tal-ġinnastika għandu jkollu fuqu t-tagħrif li ġej:

                              1.

                              in-numru tal-Istandard Ewropew rilevanti;

                              2.

                              l-isem, il-marka kummerċjali jew mezz ieħor ta’ identifikazzjoni tal-manifattur, tal-bejjiegħ bl-imnut jew tal-importatur;

                              3.

                              is-sena tal-produzzjoni;

                              4.

                              in-numru massimu ta’ utenti li jistgħu jużaw it-tagħmir f’daqqa u li għalihom hu maħsub it-tagħmir;

                              5.

                              istruzzjonijiet għall-użu.

                  (i)

                  Qbid u strangulament.

                  (j)

                  Kolliżjoni.

                  (k)

                  Durabbiltà.

                  (l)

                  Xokkijiet tal-elettriku.

            Barra minn hekk, jitqiesu wkoll ir-riskji li ġejjin: a)

                  (a)

                  riskji li jirriżultaw minn nuqqas ta’ kapaċità għall-irfigħ tat-tagħbija tat-tagħmir, filwaqt li jitqiesu s-saħħa, ir-riġidità u l-elastiċità tal-materjali użati;

                  (b)

                  riskji li jirriżultaw minn telf ta’ stabbiltà tat-tagħmir, filwaqt li jitqies is-sostenn tat-tagħmir u l-art, kif ukoll il-possibbiltà ta’ tagħbija fuq it-tagħmir;

                  (c)

                  riskji li jirriżultaw mill-użu tal-enerġija tal-elettriku u miċ-ċirkwiti operattivi;

                  (d)

                  riskji li jirriżultaw mill-applikazzjoni tal-enerġija mekkanika jew tal-ilma;

                  (e)

                  riskji li jirriżultaw mill-użu tat-tagħmir, inklużi waqgħat, qtugħ, qbid, fgar, kolliżjonijiet u piż żejjed tal-ġisem;

                  (f)

                  riskji li jirriżultaw mill-aċċessibbiltà tat-tagħmir, inkluża l-aċċessibbiltà f’każ ta’ difetti u sitwazzjonijiet ta’ emerġenza;

                  (g)

                  riskji li jirriżultaw mill-possibbiltà ta’ kuntatti mat-tagħmir u dawk li jinzertaw fil-qrib (eż. il-pubbliku);

                  (h)

                  riskji li jirriżultaw minn nuqqas ta’ manutenzjoni;

                  (i)

                  riskji li jirriżultaw minn immuntar, żarmar u mmaniġġjar tat-tagħmir;

                  (j)

                  riskji li jirriżultaw minn esponiment għal sustanzi kimiċi.

            It-testijiet li ġejjin għandhom jitqiesu, bħala minimu, fl-applikazzjoni tar-rekwiżiti ta’ sikurezza ġenerali msemmija fid-Direttiva 2001/95/KE:

                  (a)

                  Determinazzjoni tar-riskju ta’ qbid;

                  (b)

                  Tagħbija mekkanika biex jiġu ddeterminati l-istabbiltà u s-saħħa;

                  (c)

                  Determinazzjoni tar-reżistenza tal-materjal ikkuttunat;

                  (d)

                  Rapport tat-testijiet.

            C.   Eżempji ta’ tagħmir tal-ġinnastika

      Fl-applikazzjoni tar-rekwiżiti ta’ sikurezza ġenerali msemmija fid-Direttiva 2001/95/KE, il-lista li ġejja, li mhijiex waħda eżawrjenti, tagħti eżempji tat-tipi differenti ta’ tagħmir tal-ġinnastika:

                  (a)

                  Vireg paralleli u taħlita ta’ vireg asimmetriċi/paralleli;

                  (b)

                  Vireg asimmetriċi;

                  (c)

                  Kaxex għall-qbiż;

                  (d)

                  Żiemel tal-qbiż għall-ġinnastika;

                  (e)

                  Vireg orizzontali;

                  (f)

                  Vireg tal-ħajt, slielem bil-kannizzati u strutturi għat-tixbit;

                  (g)

                  Vireg għall-ibbilanċjar;

                  (h)

                  Ċrieki mdendlin;

                  (i)

                  Trampolini;

                  (j)

                  Imwejjed għall-qbiż.


title: Deċiżjoni tal-Kunsill tal- 1 ta’ Diċembru 2009 li tistabbilixxi l-kondizzjonijiet ta’ impjieg tal-President tal-Kunsill Ewropew

text:
               9.12.2009

               MT

               Il-Ġurnal Uffiċjali tal-Unjoni Ewropea

               L 322/35

         DEĊIŻJONI TAL-KUNSILL
   tal-1 ta’ Diċembru 2009
   li tistabbilixxi l-kondizzjonijiet ta’ impjieg tal-President tal-Kunsill Ewropew
   (2009/909/UE)
   IL-KUNSILL TAL-UNJONI EWROPEA,
   Waqt li jikkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 243 tiegħu,
   Waqt li jikkunsidra r-Regolament tal-Kunsill Nru 422/67/KEE, 5/67/Euratom tal-25 ta’ Lulju 1967 li jiddetermina l-emolumenti tal-President u ta’ membri tal-Kummissjoni u tal-President, l-Imħallfin, l-Avukati-Ġenerali u r-Reġistrar tal-Qorti tal-Ġustizzja u tal-President, Membri u Reġistrar tal-Qorti ta’ Prim’Istanza u tal-President, Membri u Reġistrar tat-Tribunal għas-Servizz Pubbliku tal-Unjoni Ewropea (1),
   Billi:

               (1)

               It-Trattat ta’ Lisbona jittrasforma l-Kunsill Ewropew f’istituzzjoni tal-Unjoni Ewropea u jistitwixxi l-uffiċju tal-President tal-Kunsill Ewropew b’mandat ta’ sentejn u nofs, rinnovabbli darba.

               (2)

               Il-kondizzjonijiet ta’ impjieg tal-President tal-Kunsill Ewropew għandhom jiġu stabbiliti,

         ADOTTA DIN ID-DEĊIŻJONI:
   Artikolu 1
   1.   Id-dispożizzjonijiet tar-Regolament tal-Kunsill Nru 422/67/KEE, 5/67/Euratom tal-25 ta’ Lulju 1967 li japplikaw għall-President tal-Kummissjoni għandhom japplikaw b’analoġija għall-President tal-Kunsill Ewropew.
   2.   Is-salarju bażiku fix-xahar tal-President tal-Kunsill Ewropew għandu jkun ugwali għall-ammont li jirriżulta mill-applikazzjoni ta’ 138 % għas-salarju bażiku ta’ uffiċjali tal-Unjoni Ewropea fil-grad 16 it-tielet pass.
   Artikolu 2
   Din id-Deċiżjoni għandha tiġi nnotifikata lill-President tal-Kunsill Ewropew mill-President tal-Kunsill.
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, l-1 ta’ Diċembru 2009.

            Ghall-Kunsill

            Il-President

         B. ASK

      (1)  ĠU L 187, 8.8.1967, p. 1.


title: Deċiżjoni ta' l-Awtorità ta' Sorveljanza ta' l-EFTA Nru 263/02/COL tat- 18 ta' Diċembru 2002 li temenda għas-sitta u tletin darba r-regoli proċedurali u sostantivi fil-qasam ta' l-għajnuna statali billi tintroduċi kapitolu ġdid 26a: Qafas multisettorjali dwar l-għajnuna reġjonali għal proġetti kbar ta' investiment

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               749

         DEĊIŻJONI TA' L-AWTORITÀ TA' SORVELJANZA TA' L-EFTA
   Nru 263/02/COL
   tat-18 ta' Diċembru 2002
   li temenda għas-sitta u tletin darba r-regoli proċedurali u sostantivi fil-qasam ta' l-għajnuna statali billi tintroduċi kapitolu ġdid 26a: Qafas multisettorjali dwar l-għajnuna reġjonali għal proġetti kbar ta' investiment
   L-AWTORITÀ TA' SORVELJANZA TA' L-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), b'mod partikolari l-Artikoli 61 sa 63 tiegħu,
   WARA LI KKUNSIDRAT il-Ftehim bejn l-Istati ta' l-EFTA dwar it-twaqqif ta' Awtorità Ta' Sorveljanza u Qorti tal-Ġustizzja (2) b'mod partikolari l-Artikolu 24 u l-Artikolu 1 tal-Protokoll 3 tiegħu,
   BILLI, taħt l-Artikolu 24 tal-Ftehim dwar is-Sorveljanza u l-Qorti, l-Awtorità Ta' Sorveljanza ta' l-EFTA għandha tapplika d-dispożizzjonijiet tal-Ftehim taż-ŻEE li għandhom x'jaqsmu ma' l-għajnuna Statali,
   BILLI, taħt l-Artikolu 5(2)(b) tal-Ftehim dwar is-Sorveljanza u l-Qorti, l-Awtorità Ta' Sorveljanza ta' l-EFTA għandha toħroġ avviżi jew linjigwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti jipprovdu hekk espressivament jew jekk l-Awtorità Ta' Sorveljanza ta' l-EFTA tqis li hu meħtieġ,
   TFAKKAR ir-Regoli Proċedurali u Sostantivi fil-Qasam ta' l-Għajnuna Statali (3) adottati fid-19 ta' Jannar 1994 mill-Awtorità Ta' Sorveljanza ta' l-EFTA (4), b'mod partikolari d-dispożizzjonijiet li jinstabu f'Kapitolu 26 (Il-Qafas Multisettorjali dwar l-għajnuna reġjonali għal proġetti kbar ta' investiment) tiegħu,
   BILLI, fis-7 ta' Marzu 2002, il-Kummissjoni Ewropea adottat komunikazzjoni ġdida (5) fejn tfassal il-prinċipji li fuqhom għandha tevalwa l-kompatibilità mat-Trattat b'għajnuna reġjonali għall-proġetti kbar ta' investiment,
   BILLI din il-Komunikazzjoni hija ta' rilevanza wkoll għaż-Żona Ekonomika Ewropea,
   BILLI applikazzjoni uniformi tar-regoli dwar l-għajnuna Statali taż-ŻEE għandha tiġi żgurata madwar iż-Żona Ekonomika Ewropea,
   BILLI, skond il-punt nru II taħt it-titolu “ĠENERALI” fl-aħħar ta' l-anness XV tal-Ftehim taż-ŻEE, l-Awtorità Ta' Sorveljanza ta' l-EFTA għandha tadotta, wara konsultazzjoni mal-Kummissjoni, atti li jaqblu ma' dawk li ġew adottati mill-Kummisssjoni tal-KE, sabiex jinżammu kundizzjonijiet indaqs ta' kompetizzjoni,
   WARA li kkonsultat il-Kummissjoni Ewropea,
   TFAKKAR illi l-Awtorità Ta' Sorveljanza ta' l-EFTA kkonsultat l-Istati ta' l-EFTA f'laqgħa multilaterali fit-19 ta' Ottubru 2001 dwar is-suġġett.
   ADOTTAT DIN ID-DEĊIŻJONI:

               1.

               Il-Linjigwida għal Għajnuna Statali għandhom ikunu emendati bl-introduzzjoni ta' Kapitolu ġdid 26A: Il-Qafas Multisettorjali dwar l-għajnuna reġjonali għal proġetti kbar ta' investiment, bit-test li jinstab fl-Anness I ta' din id-Deċiżjoni.

               2.

               Il-Kapitolu 22, Għajnuna għall-industrija ta' fibri sintetiċi u l-Kapitolu 23, Għajnuna għall-industrija tal-karozzi, tal-Linjigwida preżenti dwar l-Għajnuna Statali, għandhom jitħassru.

               3.

               L-Istati ta' l-EFTA għandhom ikunu informati permezz ta' ittra, li tinkludi kopja ta' din id-Deċiżjoni u l-Anness I. L-Istati ta' l-EFTA mistiedna jesprimu l-qbil tagħhom mal-miżuri xierqa proposti fl-Anness I fi żmien 20 jum tax-xogħol, ara wkoll il-punt 26A.9 ta' l-Anness I.

               4.

               Il-Kummissjoni Ewropea għandha tkun infurmata, skond il-punt (d) tal-Protokoll 27 tal-Ftehim taż-ŻEE, permezz ta' kopja ta' din id-Deċiżjoni, inkluż l-Anness I.

               5.

               Id-Deċiżjoni u l-Anness I tagħha għandhom jiġu ppubblikati fit-Taqsima taż-ŻEE u fis-Suppliment taż-ŻEE tal-Ġurnal Uffiċjali tal-Komunitajiet Ewropej wara li l-Istati ta' l-EFTA jkunu esprimew il-qbil tagħhom mal-miżuri xierqa.

               6.

               Id-Deċiżjoni hija awtentika fil-lingwa Ingliża.

      Magħmul fi Brussell, nhar it-18 ta' Diċembru 2002.

            Għall-Awtorità Ta' Sorveljanza ta' l-EFTA

         Einar M. BULL

            President

         Hannes HAFSTEIN

            Membru tal-Kulleġġ

      (1)  Minn hawn 'il quddiem imsejjaħ il-Ftehim taż-ŻEE.

      (2)  Minn hawn 'il quddiem imsejjaħ il-Ftehim Ta' Sorveljanza u l-Qorti.

      (3)  Minn hawn 'il quddiem imsejjaħ il-Linjigwida ta' l-Għajnuna Statali.

      (4)  Inizjalment ippubblikat fil-ĠU L 231, 3.9.1994, Is-Suppliment taż-ŻEE Nru 32.

      (5)  ĠU C 70, 19.3.2002, p. 8.

      ANNESS
      “26A.   Qafas multisettorjali dwar l-għajnuna reġjonali għal proġetti kbar ta' investiment
            26A.1.   DAĦLA: L-ISKOP TAL-MIŻURA

                        (1)

                        Fl-4 ta' Novembru 1998, l-Awtorità adottat 'Il-Qafas multisettorjali dwar l-għajnuna reġjonali għal proġetti kbar ta' investiment (1). Il-qafas multisettorali sar applikabbli mill-1 ta' Jannar 1999 għal perjodu inizjali ta' prova għal tliet snin. Il-validità tiegħu ġiet estiża fl-2001 sal-31 ta' Diċembru 2002.

                        (2)

                        Dan il-Qafas japplika biss għall-għajnuna reġjonali, kif inhi definita mill-Linjigwida dwar l-Għajnuna Nazzjonali Reġjonali (2), li l-għan tagħhom huwa li jippromwovu investiment inizjali, inkluż il-ħolqien ta' impjiegi marbuta ma' l-investiment inizjali, fuq il-bażi ta' l-Artikolu 61(3)(a) u (c) tal-Ftehim taż-ŻEE. Dan il-Qafas huwa mingħajr preġudizzji għall-valutazzjoni ta' proposti għall-għajnuna skond dispożizzjonijiet oħra tal-Ftehim taż-ŻEE bħal mhu l-Artikolu 61(3)(b). Għas-setturi ta' l-azzar u l-fibri sintetiċi, japplika wkoll għall-għotjiet kbar ta' għajnuna individwali lill-impriżi żgħar u ta' daqs medju li m'humiex eżentati minn dispożizzjonijiet oħra. Dan il-Qafas ma japplikax għall-każijiet ta' għajnuna għar-ristrutturar, li se jibqgħu jkunu koperti mill-Linjigwida ta' l-Awtorità għall-għajnuna Statali għas-salvataġġ u r-ristrutturar ta' intrapriżi li jinsabu f'diffikultajiet finanzjarji (3). Bl-istess mod, dan il-Qafas ma jaffettwax il-ħidma ta' l-oqfsa orizzontali eżistenti, bħal mhu l-qafas ta' l-Awtorità għall-għajnuna Statali għar-riċerka u l-iżvilupp (4), kif ukoll il-Linjigwida ta' l-Awtorità dwar l-għajnuna Statali għall-ħarsien ta' l-ambjent (5).

                        (3)

                        L-intensità ta' l għajnuna għall-investiment reġjonali li m'hijiex eżentata mill-obbligu ta' notifika stabbiliti fl-Artikolu 1(3) tal-Protokoll 3 tal-Ftehim dwar is-Sorveljanza u l-Qorti, se tkun limitata fuq il-bażi tal-kriterji stabbiliti f'dan il-Qafas.

                        (4)

                        Skond dan il-Qafas, ma hi meħtieġa l-ebda notifika minn qabel ta' għajnuna taħt ċerti limiti għal proġetti kbar ta' l-investiment, sakemm dik l-għajnuna tkun mogħtija skond skema ta' għajnuna approvata mill-Awtorità. Madankollu, dan il-Qafas ma jaffettwax l-obbligu ta' l-Istati ta' l-EFTA li jgħarrfu għajnuna ġdida individwali (ad hoc) li mhix eżentata mill-obbligu ta' notifika stabbilita fl-Artikolu 1(3) tal-Protokoll 3 tal-Ftehim dwar is-Sorveljanza u l-Qorti. Ir-regoli stabbiliti f'dan il-Qafas japplikaw ukoll għall-valutazzjoni ta' miżuri individwali (ad hoc) bħal dawn għall-għajnuna Statali.

                  26A.2.   IL-BŻONN GĦALL-MIŻURA

                        (1)

                        Il-limiti massimi għall-għajnuna stabbilita mill-Awtorità għaż-żoni kollha eliġibbli għall-għajnuna reġjonali huma ġeneralment imfassla sabiex jipprovdu livell xieraq ta' inċentiv meħtieġ għall-iżvilupp tar-reġjunijiet megħjuna. Madankollu, peress illi l-limitu massimu huwa uniformi, fil-każ ta' proġetti kbar il-livelli stabbiliti normalment ikunu ogħla mill-ispejjeż determinati mill-iżvantaġġi reġjonali. L-għan ta' dan il-Qafas hu li jillimita l-livell ta' inċentiv disponibbli għall-proġetti kbar għal wieħed li jevita kemm jista' jkun tfixkil bla bżonn tal-kompetizzjoni.

                        (2)

                        L-investimenti l-kbar jistgħu jagħtu kontribut, b'mod effettiv, għall-iżvilupp reġjonali, per eżempju billi jattiraw intrapriżi oħrajn lejn ir-reġjun u b'hekk idaħħlu teknoloġiji avvanzati kif ukoll billi jagħtu kontribut għat-taħriġ tal-ħaddiema. Madankollu, dawn l-investimenti huma inqas affettwati minn problemi gravi u speċifiċi tar-reġjun fiż-żoni żvantaġġati. L-ewwelnett, l-investimenti l-kbar jistgħu jipproduċu ekonomiji ta' skala li jnaqqsu l-ispejjeż inizjali li huma relatati mal-lok b'mod speċifiku. It-tieni, f'ħafna rispetti, dawn m'humiex marbuta mar-reġjun fejn fiżikament iseħħ l-investiment. L-investimenti l-kbar faċilment jistgħu jiksbu kapital u kreditu fuq swieq globali u m'humiex limitati mill-offerta aktar ristretta ta' servizzi finanzjarji f'reġjun partikolari żvantaġġjat. Aktar minn hekk, il-kumpaniji li jagħmlu investimenti kbar jistgħu jkollhom aċċess għal forza ta' ħaddiema mifruxa fuq medda ġeografikament usa', u jistgħu jittrasferixxu l-ħaddiema tas-sengħa għall-post magħżul b'mod iżjed faċli.

                        (3)

                        Fl-istess ħin, jekk investimenti kbar jirċievu ammonti kbar ta' għajnuna Statali billi jibbenefikaw minn limiti reġjonali massimi, ikun hemm aktar riskju illi l-kummerċ ikun affettwat b'konsegwenza ta' tfixkil akbar vis-a-vis l-kompetituri fi Stati oħra taż-ŻEE. Dan hu minħabba l-fatt illi l-benefiċjarju ta' l-għajnuna wisq probabbli jkollu rwol sinifikanti fis-suq ikkonċernat u, b'hekk, l-investiment li għalih tingħata l-għajnuna jista' jimmodifika l-kondizzjonijiet tal-kompetizzjoni f'dak is-suq.

                        (4)

                        Barra minn hekk, intrapriżi li jidħlu għal investimenti kbar normalment ikollhom saħħa konsiderevoli biex jinnegozjaw fil-konfront ta' l-awtoritajiet li jagħtu l-għajnuna. Fil-fatt, investituri fi proġetti kbar sikwit jikkunsidraw siti alternattivi fi Stati differenti taż-ŻEE, li jistgħu jwasslu għal spiral ta' wegħdiet għal għajnuna dejjem aktar ġenerużi, u jistgħu jwasslu wkoll għal livell ferm ogħla minn dak meħtieġ biex jiġu kkumpensati l-iżvantaġġi reġjonali.

                        (5)

                        Huwa probabbli li r-riżultat ta' sussidji bl-irkant bħal dawn ikun illi l-investimenti l-kbar jirċievu intensitajiet ta' għajnuna li jaqbżu l-ispejjeż addizzjonali li huma relatati ma' l-għażla tal-post għall-investiment f'żona żvantaġġjata.

                        (6)

                        L-ammont ta' għajnuna li jaqbeż il-minimu meħtieġ biex jikkumpensa għall-iżvantaġġi reġjonali probabbilment ikun il-kaġun ta' ħafna effetti negattivi (għażliet ineffiċjenti ta' lok), ta' tfixkil akbar fil-qasam kompetittiv u, peress illi l-għajnuna hija trasferiment għali ta' flus minn bwiet dawk illi jħallsu t-taxxi għal dawk li jirċievu l-għajnuna, ukoll ta' telf nett tal-benesseri.

                        (7)

                        L-esperjenza riċenti turi illi l-proġetti l-kbar ta' investiment li jgawdu mill-għajnuna reġjonali ta' investiment għandhom intensità akbar ta' kapital milli għandhom il-proġetti ż-żgħar. Bħala riżultat, trattament aktar favorevoli ta' proġetti ta' investiment iżgħar ifisser trattament aktar favorevoli fiż-żoni megħjuna ta' proġetti li jirrikjedu ħafna ħaddiema, li b'hekk jagħtu kontribut għal ħolqien tax-xogħol u t-tnaqqis ta' l-qgħad.

                        (8)

                        Jista' jkun illi ċerti tipi ta' investiment huma kawża ta' tfixkil serju fil-qasam kompetittiv, u l-effett vantaġġjuz tagħhom fuq ir-reġjun involut huwa dubjuż. B'mod partikolari, dan huwa l-każ fejn għandhom x'jaqsmu investimenti f'setturi fejn intrapriża waħda biss għandha sehem kbir fis-suq, jew fejn il-kapaċità eżistenti għal produzzjoni settorjali tiżdied b'mod sinifikattiv, mingħajr żieda korrispondenti fid-domanda għall-prodotti kkonċernati. B'mod aktar ġenerali, it-tfixkil tal-kompetizzjoni huwa probabbli f'setturi li jbatu minn problemi strutturali, fejn il-kapacità eżistenti għal produzzjoni diġà taqbeż id-domanda għall-prodott fis-suq, jew fejn id-domanda għall-prodotti kkonċernati qiegħda dejjem tonqos.

                  26A.3.   IT-TNAQQIS TA' LIVELLI TA' GĦAJNUNA GĦALL-PROĠETTI KBAR TA' INVESTIMENT

                        (1)

                        Mingħajr preġudizzju għall-kriterji ta' kompatibilità stabbiliti fil-Linjigwida għall-Għajnuna Nazzjonali Reġjonali, u mingħajr preġudizzju għall-obbligu ta' notifika stabbilita fil-punt (4) fit-taqsima 26A.3 jew għar-regoli tranżizzjonali stabbiliti fit-taqsima 26A.8, l-għajnuna reġjonali għall-investiment li għandha x'taqsam ma' investimenti li jinvolvu spiża eliġibbli (6) għall-limiti mfassla hawn taħt għandhom ikunu soġġetti għal limitu massimu mnaqqas ta' għajnuna reġjonali, fuq il-bażi ta' din l-iskala li ġejja:

                                    NEFQA ELIĠIBBLI

                                    LIMITU AĠĠUSTAT TA' GĦAJUNUNA

                                    Sa 50 miljun EUR

                                    100 % tal-limitu reġjonali

                                    Għall-parti bejn 50 miljun EUR u 100 miljun EUR

                                    50 % tal-limitu reġjonali

                                    Għall-parti li taqbeż il-100 miljun EUR

                                    34 % tal-limitu reġjonali

                        (2)

                        B'hekk, l-ammont ta' għajnuna permess għal proġett 'il fuq minn 50 miljun EUR għandu jkun ikkalkolat skond il-formula: ammont massimu ta' għajnuna = R*(50 + 0.50 B + 0.34 C); fejn R huwa l-limitu reġjonali mhux aġġustat; B huwa n-nefqa eliġibbli bejn il-50 miljun EUR u l-100 miljun EUR; u C huwa n-nefqa eliġibbli 'l fuq minn 100 miljun EUR, jekk ikun hemm (7).

                        (3)

                        Bħala eżempju, għal kumpanija kbira li qed tinvesti 80 miljun EUR f'żona megħjuna fejn il-limitu mhux aġġustat ta' għajnuna reġjonali huwa 25 % ta' l-ekwivalenti nett ta' l-għajnuna (NGE), l-ammont massimu ta' għajnuna permess ikun 16.25 miljun EUR NGE, li jikkorrispondi għal intensità ta' għajnuna ta' 20.3 % NGE. Għal kumpanija kbira li qed tinvesti 160 miljun EUR fl-istess żona, l-ammont massimu ta' għajnuna permess ikun ta' 23.85 miljun EUR NGE, li jikkorrispondi għal intensità ta' għajnuna ta' 14.9 % NGE.

                        (4)

                        Madankollu, l-Istati ta' l-EFTA huma mitluba jinnotifikaw kull każ ta' għajnuna reġjonali ta' investiment jekk l-għajnuna proposta tkun aktar mill-ammont massimu ta' għajnuna permess li investiment ta' 100 miljun EUR jista' jikseb skond l-iskala u r-regoli stabbiliti fil-punt 26A.3.(1) (8). Proġetti li huma notifikabbli individwalment m'humiex eliġibbli għall-għajnuna ta' investiment fl-ebda waħda minn dawn iż-żewġ sitwazzjonijiet:

                                    (a)

                                    Il-bejgħ tal-benefiċjarju ta' l-għajnuna jammonta għal aktar minn 25 % mill-bejgħ tal-prodott konċernat qabel l-investiment, jew ikun se jammonta għal aktar minn 25 % wara l-investiment;
                                    jew

                                    (b)

                                    il-kapaċità produttiva maħluqa mill-proġett hija aktar minn 5 % mid-daqs tas-suq meqjus bl-użu ta' data dwar il-konsum apparenti tal-prodott ikkonċernat, sakemm matul l-aħħar 5 snin ir-rata annwali medja ta' żieda fil-konsum apparenti tiegħu ma tkunx ogħla mir-rata annwali medja ta' żieda tal-PGD fiż-Żona Ekonomika Ewropea.

                              Ir-responsabbiltà biex ikun ipprovat li s-sitwazzjonijiet li għalihom jirreferu l-punti (a) u (b) ma nkisbux, hija ta' l-Istat ta' l-EFTA (9). Bil-għan li jkunu applikati l-punti (a) u (b) il-konsum apparenti jiġi identifikat fil-livell xieraq tal-klassifika ta' PRODCOM (10) fiż-ŻEE, jew, jekk din l-informazzjoni m'hijiex disponibbli, fuq il-bażi ta' kwalunkwe segmentazzjoni oħra tas-suq ġeneralment aċċettata għall-prodotti kkonċernati u li dwarhom hemm data ta' statistika disponibbli faċilment.

                  26A.4.   PROJBIZZJONI TA' GĦAJNUNA GĦAL PROĠETTI TA' INVESTIMENT FL-INDUSTRIJA TA' L-AZZAR

                        (1)

                        Fir-rigward ta' l-industrija ta' l-azzar kif identifikata fl-Anness B ta' dan il-Qafas (11), l-Awtorità tinnota illi għal perjodu ta' żmien kemmxejn twil, il-kumpaniji ta' l-azzar ta' l-ECSC ħadmu mingħajr rikors għall-għajnuna ta' l-investiment li kienet disponibbli għall-bqija tas-setturi industrijali. Il-kumpaniji ta' l-azzar integraw dan il-fattur fl-istrateġiji tagħhom u huma mdorrija jaħdmu b'dan il-mod. Minħabba l-karatteristiċi speċifiċi tas-settur ta' l-azzar (b'mod partikolari l-istruttura tiegħu, il-kapaċità żejda eżistenti fuq livell Ewropew u dinji, in-natura tiegħu ta' attività b'intensità għolja ta' kapital, il-lok tal-biċċa l-kbira ta' l-impjanti ta' l-azzar f'reġjunijiet eliġibbli għall-għajnuna reġjonali, l-ammonti sostanzjali ta' fondi pubbliċi ddedikati għar-ristrutturar tas-settur ta' l-azzar, u l-konverzjoni taż-żoni ta' l-azzar) u l-esperjenza miksuba meta regoli anqas stretti dwar għajnuna Statali kienu applikati fil-passat, tidher ġustifikata t-tkomplija tal-projbizzjoni ta' għajnuna għall-investiment għal dan is-settur, irrispettivament mid-daqs ta' l-investiment. Skond dan, l-Awtorità tqis li l-għajnuna reġjonali għall-industrija ta' l-azzar m'hijiex kompatibbli mas-suq komuni. Dan in-nuqqas ta' kompatibbilità japplika wkoll għal għajnuniet individwali ta' ammonti kbar mogħtija lill-intrapriżi ż-żgħar u ta' daqs medju li m'humiex eżentati permezz ta' dispożizzjonijiet oħra.

                  26A.5.   PROĠETTI TA' L-INVESTIMENT F'SETTURI BARRA DAWK TA' L-AZZAR LI GĦANDHOM PROBLEMI STRUTTURALI

                        (1)

                        Fil-passat, l-Awtorità kienet tqis b'mod konsistenti illi meta jsir investiment f'setturi li jsofru, jew li jistgħu jsofru minn kapaċità żejda serja jew tnaqqis persistenti fid-domanda jiżdied ir-riskju tat-tfixkil tal-kompetitizzjoni, mingħajr ma jinkisbu l-benefiċċji ta' kontrabilanċ meħtieġa fir-reġjun ikkonċernat. Il-mod xieraq kif jingħaraf illi dawn l-investimenti huma ta' inqas benefiċċju minn perspettiva reġjonali huwa jekk titnaqqas l-għajnuna għal investiment għal proġetti f'setturi fejn jeżistu problemi strutturali, għal livell inqas minn dak permess għal setturi oħrajn.

                        (2)

                        S'issa, diversi setturi industrijali sensittivi kienu suġġetti għal regoli speċifiċi u aktar stretti dwar l-għajnuna Statali (12) Skond punt 3 f'taqsima 26.1 tal-qafas multisettorjali preċedenti, dawn ir-regoli speċifiċi settorjali għadhom japplikaw.

                        (3)

                        Wieħed mill-għanijiet tal-qafas multisettorjali preċedenti kien il-provvediment tal-possibilità li r-regoli eżistenti settorjali jiġu sostitwiti minn strument wieħed. Bla ħsara għar-regoli tranżitorji msemmija fit-taqsima 26A.8 hawn taħt, l-Awtorità tixtieq tinkludi dawn is-setturi industrijali sensittivi fi ħdan il-Qafas, permezz tar-reviżjoni preżenti.

                        (4)

                        Sal-31 ta' Diċembru, is-setturi fejn jeżistu problemi strutturali serji jistgħu jkunu speċifikati f'Lista ta' setturi li għandha tkun mehmuża mal-Qafas. L-ebda għajnuna lil investiment reġjonali ma hi se tkun awtorizzata f'dawn is-setturi, suġġetta għad-dispożizzjonijiet stabbiliti f'din it-taqsima.

                        (5)

                        Għall-għan tat-tfassil tal-Lista ta' setturi, fil-prinċipju għandhom jitqiesu problemi strutturali serji fuq il-bażi ta' data ta' konsum apparenti, fuq il-livell xieraq tal-klassifika CPA (13) fiż-ŻEE, jew, jekk tagħrif bħal dan m'huwiex disponibbli, fuq il-bażi ta' kwalunkwe segmentazzjoni tas-suq ġeneralment aċċettata għall-prodotti kkonċernati u li għalihom hemm data ta' statistika disponibbli faċilment. Jitqies li hemm problemi serji meta s-settur involut qiegħed imur lura (14). Il-Lista ta' setturi għandha tkun aġġornata perjodikament, bi frekwenza li għandha tkun determinata fiż-żmien meta l-Lista ta' setturi tkun deċiża.

                        (6)

                        Sa mill-1 ta' Jannar 2004, u għas-setturi inklużi fil-Lista ta' setturi li għandhom problemi strutturali serji, l-għajnuna kollha ta' investiment reġjonali li għandha x'taqsam ma' proġett ta' investiment li jinvolvi nfiq eliġibbli aktar minn ammont li għandu jkun deċiż mill-Awtorità fiż-żmien meta titfassal Lista ta' setturi (15), għandha tkun notifikata individwalment lill-Awtorità. L-Awtorità għandha teżamina dawn in-notifiki skond dawn ir-regoli li ġejjin: l-ewwelnett, il-proġett li lilu tingħata għajnuna għandu jkun konformi mal-kriterji ta' valutazzjoni ġenerali stabbiliti fil-linjigwida dwar l-għajnuna reġjonali nazzjonali; it-tieni, l-infiq eliġibbli kif inhu identifikat taħt il-punt 26A.11.(3) li jaqbeż l-ammont li għandu jkun deċiż mill-Awtorità fiż-żmien meta titfassal il-Lista ta' Setturi ma jkunx eliġibbli għall-għajnuna ta' investiment ħlief fil-każijiet li hemm referenza għalihom fil-punt 26A.5.(7).

                        (7)

                        B'deroga mill-punt 6 fit-taqsima 26A.5., l-Awtorità tista' tawtorizza għajnuna ta' investiment għas-setturi inklużi fil-Lista ta' setturi fuq il-bażi ta' l-intensitajiet ta' għajnuna stabbiliti fit-taqsima 26A.3. ta' dan il-Qafas, sakemm l-Istat ta' l-EFTA juri illi, għalkemm is-settur hu meqjus li qed imur lura, is-suq għall-prodott ikkonċernat qed jikber malajr (16).

                  26A.6.   Il-MONITORAĠĠ EX POST

                        (1)

                        Fit-tfassil ta' dan il-Qafas, l-Awtorità għamlet ħilitha biex tiżgura illi, kemm jista' jkun, dan ikun ċar, mhux ambigwu, prevedibbli u effiċjenti u li l-piż żejjed amministrattiv li jinvolvi, jinżamm fuq livell minimu.

                        (2)

                        Sabiex ikunu żgurati t-trasparenza u l-monitoraġġ effettiv, huwa xieraq li jitwaqqaf format standard li permezz tiegħu l-Istati EFTA għandhom jipprovdu l-Awtorità b'tagħrif sommarju fil-forma stabbilita fl-Anness A, kull meta l-għajnuna għall-investimenti l-fuq minn 50 miljun EUR tingħata skond dan il-Qafas. Ladarba titwettaq l-għajnuna li taqa' taħt dan il-Qafas, l-Istati ta' l-EFTA għandhom, fi żmien 20 jum ta' xogħol li jibdew ma' l-għotja ta' l-għajnuna mill-awtorità kompetenti, jibagħtu dan it-tagħrif sommarju lill-Awtorità.

                        (3)

                        L-Istati ta' l-EFTA għandhom iżommu reġistri ddettaljati rigward l-għoti ta' għajnuna individwali li taqa' taħt dan il-Qafas. Dawn ir-reġistri għandhom jinkludu l-informazzjoni kollha meħtieġa biex turi li l-intensità massima ta' l-għajnuna deċiża taħt dan il-Qafas, tiġi osservata. L-Istati ta' l-EFTA għandhom iżommu reġistru rigward l-għajnuna individwali għal 10 snin mid-data meta tkun ingħatat. Fuq talba bil-miktub, l-Istat ta' l-EFTA kkonċernat għandu jagħti lill-Awtorità, fi żmien 20 jum ta' xogħol jew perjodu itwal li jista' jkun stabbilit fit-talba, l-informazzjoni kollha li l-Awtorità tqis bħala meħtieġa biex tevalwa jekk id-dispożizzjonijiet ta' dan il-Qafas ikunux ġew osservati.

                  26A.7.   IL-VALIDITÀ TAL-QAFAS

                        (1)

                        Dan il-Qafas se jkun applikabbli għal perjodu li jintemm fil-31 ta' Diċembru 2009. Qabel il-31 ta' Diċembru 2009, l-Awtorità se tanalizza l-Qafas. L-Awtorità tista' temenda dan il-Qafas qabel il-31 ta' Diċembru 2009 fuq il-bażi ta' kunsiderazzjonijiet importanti ta' politika tal-kompetitizzjoni sabiex tqis il-politiki taż-ŻEE jew impenji internazzjonali. Madankollu, din ir-reviżjoni ma taffettwax il-projbizzjoni ta' għajnuna għal investiment għall-industrija ta' l-azzar.

                        (2)

                        Fejn għandu x'jaqsam is-settur ta' l-azzar kif inhu identifikat fl-Anness B, id-dispożizzjonijiet tal-Qafas se jiġu applikati mill-1 ta' Jannar 2003. Ir-regoli settorjali speċifiċi eżistenti għal ċerti setturi ta' l-azzar li ma kienux koperti mit-Trattat tal-KEFA (17), jieqfu milli jkunu applikabbli minn dik id-data. Fejn għandu x'jaqsam is-settur tal-karrozzi kif inhu identifikat fl-Anness C, u s-settur ta' fibri sintetiċi kif inhu identifikat fl-Anness D, id-dispożizzjonijiet tal-Qafas se jiġu applikati mill-1 ta' Jannar 2003. Madankollu, notifiki reġistrati mill-Awtorità qabel l-1 ta' Jannar 2003 għas-settur tal-karrozzi u s-settur ta' fibri sintetiċi għandhom ikunu eżaminati fid-dawl tal-kriterji fis-seħħ fiż-żmien tan-notifika.

                        (3)

                        Fejn għandhom x'jaqsmu s-setturi barra dawk imsemmija fil-punt 26A.7.(2), id-dispożizzjonijiet ta' dan il-Qafas se jiġu applikati mill-1 ta' Jannar 2004. Il-qafas multisettorjali preċedenti għandu jibqa' applikabbli sa' l-31 ta' Diċembru 2003. Madankollu, notifiki reġistrati mill-Awtorità qabel l-1 ta' Jannar 2004 għandhom ikunu eżaminati fid-dawl tal-kriterji fis-seħħ fiż-żmien tan-notifika.

                        (4)

                        L-Awtorità għandha teżamina l-kompatibilità mal-Ftehim taż-ŻEE dwar l-għajnuna ta' investiment mogħtija mingħajr l-awtorizzazzjoni tagħha:

                                    (a)

                                    fuq il-bażi tal-kriterji stabbiliti f'dan il-Qafas jekk l-għajnuna ingħatat:

                                                —

                                                fl-1 ta' Jannar 2003 jew wara, fejn għandha x'taqsam l-għajnuna ta' investiment għas-settur ta' l-azzar;

                                                —

                                                fl-1 ta' Jannar 2003 jew wara, fejn għandha x'taqsam l-għajnuna ta' investiment għas-settur tal-karrozzi, u s-settur tal-fibri sintetiċi;

                                                —

                                                fl-1 ta' Jannar 2004 jew wara, fejn għandha x'taqsam l-għajnuna ta' investiment għas-setturi l-oħrajn kollha suġġetti għal dan il-Qafas;

                                    (b)

                                    fuq il-bazi tal-kriterji fis-seħħ fiż-żmien li ngħatat l-għajnuna, fil-każijiet kollha l-oħra.

                  26A.8.   DISPOŻIZZJONIJIET TRANŻITORJI

                        (1)

                        Sad-data ta' l-applikabbilità tal-Lista ta' setturi li għalihom jirreferi l-punt 26A.5.(4):

                                    (a)

                                    l-intensità massima ta' għajnuna għall-għajnuna ta' investiment reġjonali fis-settur tal-karrozzi kif inhi identifikata fl-Anness C mogħtija taħt skema approvata favur proġetti li jinvolvu jew nefqa eliġibbli 'l fuq minn EUR 50 miljun jew ammont ta' għajnuna 'l fuq minn EUR 5 miljun espress f'ekwivalenza ta' għotja grossa, tkun ugwali għal 30 % tal-limitu ta' l-għajnuna reġjonali korrispondenti (18);

                                    (b)

                                    l-ebda nfiq li sar fil-kuntest ta' proġetti għall-investiment fis-settur tal-fibri sintetiċi kif inhu identifikat fl-Anness D ma jkun eliġibbli għall-għajnuna ta' investiment.

                        (2)

                        Qabel id-data ta' l-applikabilità tal-Lista ta' setturi li l-punt 26A.5.(4) jirreferi għaliha, l-Awtorità għandha tiddeċiedi jekk u sa liema punt is-settur tal-karrozzi kif inhu identifikat fl-Anness C u s-settur tal-fibri sintetiċi kif inhu identifikat fl-Anness D għandhom ikunu inklużi fil-Lista ta' Setturi.

                        (3)

                        Fejn għandu x'jaqsam is-settur tal-bini tal-vapuri, ir-regoli eżistenti taħt id-Deċiżjoni Konġunta tal-Kumitat taż-ŻEE Nru 12/99 se jidħlu fis-seħħ sal-31 ta' Diċembru 2003. Qabel din id-data, l-Awtorità tkun analizzat jekk l-għajnuna għas-settur tal-bini tal-vapuri għandhiex tkun koperta minn dan il-Qafas u inkluża fil-Lista ta' setturi.

                  26A.9.   MIŻURI XIERQA

                        (1)

                        Sabiex ikun żgurat it-twettiq tar-regoli stabbiliti f'dan il-Qafas, l-Awtorità se tipproponi miżuri xierqa fi ħdan it-tifsira ta' l-Artikolu 1(1) tal-Protokoll 3 għall-Ftehim dwar is-Sorveljanza u l-Qorti. Dawn il-miżuri xierqa se jinkludu dawn li ġejjin:

                                    (a)

                                    il-modifika tal-mapep eżistenti dwar l-għajnuna reġjonali billi tkun adattata:

                                                —

                                                mill-1 ta' Jannar 2003, il-limiti preżenti ta' għajnuna reġjonali għall-intensitajiet ta' l-għajnuna li jirriżultaw mir-regoli stabbiliti fit-taqsima 26A.4. ta' dan il-Qafas;

                                                —

                                                mill-1 ta' Jannar 2003, il-limiti preżenti ta' għajnuna reġjonali għall-intensitajiet ta' l-għajnuna li jirriżultaw mir-regoli mfassla fit-taqsima 26A.8;

                                                —

                                                mill-1 ta' Jannar 2004, il-limiti preżenti ta' għajnuna reġjonali għall- intensitajiet ta' l-għajnuna li jirriżultaw mir-regoli mfassla fit-taqsima 26A.3;

                                    (b)

                                    l-aġġustament ta' l-iskemi kollha eżistenti ta' għajnuna reġjonali, kif inhuma identifikata mil-Linjigwida dwar l-Għajnuna Reġjonali Nazzjonali, inklużi dawk eżentati min-notifika skond regolament ta' eżenzjoni ġenerali, sabiex ikun żgurat illi għall-għajnuna ta' investiment reġjonali mogħtija:

                                                (i)

                                                dawn jirrispettaw il-limiti ta' għajnuna reġjonali kif inhuma stabbiliti fil-mapep ta' għajnuna reġjonali, kif inhuma modifikati skond (a) imsemmi hawn fuq sa mill-1 ta' Jannar 2004, rigward għas-setturi barra dawk imsemmija f'punt 26.A.7.(2);

                                                (ii)

                                                dawn jistipulaw il-ħtieġa ta' notifika individwali ta' għajnuna reġjonali għall-investiment fejn l-għajnuna tkun aktar mill-għajnuna massima permessa li investiment ta' EUR 100 miljun jista' jikseb taħt l-iskala li tidher fil-punt 26A.3(1) ta' dan il-Qafas sa mill-1 ta' Jannar 2004;

                                                (iii)

                                                jeskludu mill-iskop tagħhom għajnuna għall-industrija ta' l-azzar sa mill-1 ta' Jannar 2003;

                                                (iv)

                                                jeskludu mill-iskop tagħhom għajnuna għall-industrija ta' fibri sintetiċi sa mill-1 ta' Jannar 2003 u sakemm il-Lista ta' Setturi ssir applikabbli;

                                                (v)

                                                jillimitaw l-għajnuna ta' l-investiment reġjonali fis-settur tal-karrozzi kif inhi identifikata fl-Anness C favur proġetti li jinvolvu jew nefqa eliġibbli 'l fuq minn EUR 50 miljun jew ammont ta' għajnuna 'l fuq minn EUR 5 miljun espress f'ekwivalenza ta' għotja grossa għal 30 % tal-limitu ta' għajnuna reġjonali korrispondenti, sa mill-1 ta' Jannar 2003 u sakemm il-Lista ta' Setturi ssir applikabbli;

                                    (ċ)

                                    tiżgura illi jintbagħtu l-forom imsemmija fil-punt 26A.6.(2) lill-Awtorità mid-data li fiha dan il-Qafas isir applikabbli;

                                    (d)

                                    tiżgura illi jinżammu r-reġistri msemmija fil-punt 26A.6.(3) fit-taqsima 26A.10. sa mid-data li dan il-Qafas isir applikabbli;

                                    (e)

                                    ikunu konformi, sal-31 ta' Diċembru 2003, mar-regoli tal-Qafas Multisettorjali preċedenti dwar l-għajnuna reġjonali għal proġetti kbar ta' investiment, u b'mod partikolari mal-ħtiġijiet ta' notifika stabbiliti hemmhekk.

                        (2)

                        L-emendi meħtieġa għandhom isiru mill-Istati ta' l-EFTA fi żmien li jispiċċa fil-31 ta' Diċembru 2003, minbarra dawk il-miżuri li għandhom x'jaqsmu mas-settur ta' l-azzar, li għalihom l-emendi għandhom isiru b'effett mill-1 ta' Jannar 2003, u rigward emendi fis-settur tal-fibri sintetiċi u s-settur tal-karrozzi, dawn għandhom isiru b'effett mill-1 ta' Jannar 2003. L-Istati ta' l-EFTA huma mistiedna jagħtu l-approvazzjoni espliċita tagħhom għall-miżuri xierqa proposti fi żmien 20 jum ta' xogħol mid-data meta l-ittra tkun notifikata lilhom. Fin-nuqqas ta' kwalunkwe risposta, l-Awtorità se tassumi illi l-Istat ta' l-EFTA kkonċernat ma jaqbilx mal-miżuri proposti.

                  26A.10.   IL-ĦTIEĠA TA' NOTIFIKA

                        (1)

                        L-Istati ta' l-EFTA huma mistiedna jagħmlu użu mill-formola tan-notifika mehmuża ma' dan il-Qafas (Anness E) bil-għan li jinnotifikaw il-proposti ta' għajnuna skond dan il-Qafas.

                  26A.11.   ID-DEFINIZZJONI TAT-TERMINI UŻATI

                        (1)

                        Id-definizzjonijiet tat-termini li jintużaw f'dan il-Qafas, u li japplikaw, huma dawn li ġejjin:

                  Proġett ta' investiment

                        (2)

                        ‘Proġett ta' investiment’ ifisser investiment inizjali fi ħdan it-tifsira tat-Taqsima 25.4 tal-Linjigwida dwar l-Għajnuna Reġjonali Nazzjonali. Proġett ta' l-investiment m'għandux ikun diviż b'mod artifiċjali f'sub-proġetti sabiex jevita d-dispożizzjonijiet ta' dan il-Qafas. Għall-għan ta' dan il-qafas, proġett ta' l-investiement jinkludi l-investimenti kolla fissi fuq sit, li saru permezz ta' intrapriża waħda jew aktar, f'perjodu ta' 3 snin. Għall-għan ta' dan il-Qafas, sit ta' produzzjoni hija serje ekonomikament indiviżibbli ta' oġġetti ta' kapital fiss, li jissodisfaw funzjoni teknika preċiża, marbuta permezz ta' rabta fiżika jew funzjonali, u li għandhom miriet li huma identifikati b'mod ċar, bħal ma hi l-produzzjoni ta' prodott identifikat. Meta żewġ prodotti jew aktar ikunu maħduma mill-istess materja prima, l-unitajiet ta' produzzjoni ta' dawn il-prodotti jiġu meqjusa bħala parti minn sit wieħed biss ta' produzzjoni.

                  Nefqa eliġibbli

                        (3)

                        ‘In-nefqa eliġibbli’ għandha tkun determinata skond ir-regoli stabbiliti fil-Linjigwida dwar l-Għajnuna Reġjonali Nazzjonali għal dan il-għan.

                  Limitu ta' għajnuna reġjonali

                        (4)

                        ‘Il-limitu ta' għajnuna reġjonali’ jirreferi għall-intensità massima ta' għajnuna awtorizzata għall-intrapriżi l-kbar fiż-żona megħjuna kkonċernata fi żmien l-għotja ta' l-għajnuna.
                        L-intensitajiet massimi ta' għajnuna huma ddeterminati skond il-Linjigwida dwar l-Għajnuna Reġjonali Nazzjonali, fuq il-bażi tal-Mappa Reġjonali ta' l-Għajnuna approvata mill-Awtorità.

                  Prodott ikkonċernat

                        (5)

                        ‘Il-prodott ikkonċernat’ ifisser il-prodott previst mill-proġett ta' investiment u, fejn ikun xieraq, is-sostituti tiegħu kkunsidrati hekk, jew mill-konsumatur (minħabba l-karatteristiċi tal-prodott, il-prezzijiet u l-użu maħsub) jew mill-produttur (permezz ta' flessibilità ta' l-istallazzjonijiet tal-produzzjoni). Meta l-proġett jinvolvi prodott intermedjat u parti sinifikanti tal-produzzjoni ma tinbiegħx fis-suq, il-prodott ikkonċernat jiġi meqjus li jinkludi l-prodotti pproċessati.

                  Il-konsum apparenti

                        (6)

                        ‘Il-konsum apparenti’ tal-prodott ikkonċernat huwa l-produzzjoni flimkien ma' l-importazzjoni meta titnaqqas l-esportazzjoni.

                        (5)

                        Meta l-Awtorità tiddeċiedi skond dan il-Qafas it-tkabbir medju annwali tal-konsum apparenti tal-prodott ikkonċernat, titqies ukoll, fejn ikun xieraq, kwalunkwe bidla sinifikanti f'dik it-tendenza.

                        (8)

                        Meta l-proġett ta' l-investiment għandu x'jaqsam ma' settur ta' servizz, u sabiex ikun iddeterminat id-daqs u l-evoluzzjoni tas-suq, l-Awtorità minflok ma tagħmel użu mill-konsum apparenti, tagħmel użu mid-dħul tas-servizzi kkonċernati fuq il-bażi tas-segmentazzjoni tas-suq aċċettata ġeneralment għas-servizzi kkonċernati u li id-data statistika għalihom hija disponibbli faċilment.

            ANNESS A GĦALL-QAFAS MULTISETTORJALI
            [FORMOLA GĦAL MONITORAĠĠ EX POST]

                        —

                        Titolu ta' l-iskema (jew indika jekk hix għajnuna ‘ad hoc’)

                        —

                        Entità pubblika li tipprovdi l-għajnuna

                        —

                        Jekk il-bażi legali tkun skema ta' għajnuna approvata mill-Awtorità, ipprovdi d-data ta' l-approvazzjoni u n-numru ta' referenza tal-każ ta' għajnuna Statali

                        —

                        Ippreċiża r-reġjun u l-muniċipalità

                        —

                        Ippreċiża l-isem tal-kumpanija, jekk hija SME jew kumpanija kbira u, jekk rilevanti, l-isem tal-kumpaniji prinċipali (parent) tagħha

                        —

                        Ippreċiża t-tip ta' proġett u jekk hux stabbiliment ġdid jew espansjoni ta' kapaċità jew xi ħaġa oħra

                        —

                        Ippreċiża l-ispiża totali u l-ispiża eliġibbli tan-nefqa kapitali li se tkun investita matul l-attwazzjoni tal-proġett

                        —

                        L-ammont nominali ta' appoġġ u l-ekwivalenti bħala għotja grossa u netta tagħha

                        —

                        Agħti l-kondizzjonijiet marbuta mal-pagament ta' l-għajnuna proposta, jekk hemm

                        —

                        Prodotti jew servizzi kkonċernati u n-nomenklatura PRODCOM tagħhom jew in-nomenklatura CPA għal proġetti fis-setturi tas-servizz

            ANNESS B GĦALL-QAFAS MULTISETTORJALI
            ID-DEFINIZZJONI TA' L-INDUSTRIJA TA' L-AZZAR GĦALL-GĦANIJIET TAL-QAFAS MULTISETTORJALI
            L-industrija ta' l-azzar, għall-għanijiet tal-qafas multisettorjali tikkonsisti mill-intrapriżi impenjati fil-produzzjoni tal-prodotti ta' l-azzar elenkati hawn taħt:

                        Prodott

                        Kodiċi ta' Nomenklatura Kombinata (19)

                        Ħadid mhux maħdum

                        7201

                        Ligi tal-ħadid

                        7202 11 20 , 7202 11 80 , 7202 99 11

                        Prodotti tal-ħadid magħmulin bit-tnaqqis dirett ta' minerali tal-ħadid u prodotti oħra b'ħafna ħofor (spongy) tal-ħadid

                        7203

                        Il-ħadid u l-azzar mhux illigat

                        7206

                        Prodotti parzjalment maħduma tal-ħadid u l-azzar mhux illigat

                        7207 11 11 ; 7207 11 14 ; 7207 11 16 ; 7207 12 10 ; 7207 19 11 ; 7207 19 14 ; 7207 19 16 ; 7207 19 31 ; 7207 20 11 ; 7207 20 15 ; 7207 20 17 ; 7207 20 32 ; 7207 20 51 ; 7207 20 55 ; 7207 20 57 ; 7207 20 71

                        Prodotti rrumblati ċatti tal- ħadid u l-azzar mhux illigat

                        7208 10 00 ; 7208 25 00 ; 7208 26 00 ; 7208 27 00 ; 7208 36 00 ; 7208 37 ; 7208 38 ; 7208 39 ; 7208 40 ; 7208 51 ; 7208 52 ; 7208 53 ; 7208 54 ; 7208 90 10 ; 7209 15 00 ; 7209 16 ; 7209 17 ; 7209 18 ; 7209 25 00 ; 7209 26 ; 7209 27 ; 7209 28 ; 7209 90 10 ; 7210 11 10 ; 7210 12 11 ; 7210 12 19 ; 7210 20 10 ; 7210 30 10 ; 7210 41 10 ; 7210 49 10 ; 7210 50 10 ; 7210 61 10 ; 7210 69 10 ; 7210 70 31 ; 7210 70 39 ; 7210 90 31 ; 7210 90 33 ; 7210 90 38 ; 7211 13 00 ; 7211 14 ; 7211 19 ; 7211 23 10 ; 7211 23 51 ; 7211 29 20 ; 7211 90 11 ; 7212 10 10 ; 7212 10 91 ; 7212 20 11 ; 7212 30 11 ; 7212 40 10 ; 7212 40 91 ; 7212 50 31 ; 7212 50 51 ; 7212 60 11 ; 7212 60 91

                        Biċċiet u vireg, irrumblati bis-sħana, f'koljaturi mkebbin b'mod irregolari, tal-ħadid u l-azzar mhux illigat

                        7213 10 00 ; 7213 20 00 ; 7213 91 ; 7213 99

                        Biċċiet u vireg oħra tal-ħadid u l-azzar mhux illigat

                        7214 20 00 ; 7214 30 00 ; 7214 91 ; 7214 99 ; 7215 90 10

                        Angoli, forom u qatgħat tal-ħadid u l-azzar mhux illigat

                        7216 10 00 ; 7216 21 00 ; 7216 22 00 ; 7216 31 ; 7216 32 ; 7216 33 ; 7216 40 ; 7216 50 ; 7216 99 10

                           Stainless steel

                        7218 10 00 ; 7218 91 11 ; 7218 91 19 ; 7218 99 11 ; 7218 99 20

                        Prodotti ċatti ta' l-istainless steel

                        7219 11 00 ; 7219 12 ; 7219 13 ; 7219 14 ; 7219 21 ; 7219 22 ; 7219 23 00 ; 7219 24 00 ; 7219 31 00 ; 7219 32 ; 7219 33 ; 7219 34 ; 7219 35 ; 7219 90 10 ; 7220 11 00 ; 7220 12 00 ; 7220 20 10 ; 7220 90 11 ; 7220 90 31

                        Biċċiet u vireg ta' l-istainless steel

                        7221 00 ; 7222 11 ; 7222 19 ; 7222 30 10 ; 7222 40 10 ; 7222 40 30

                        Prodotti rrumblati ċatti ta' l-azzar illigat

                        7225 11 00 ; 7225 19 ; 7225 20 20 ; 7225 30 00 ; 7225 40 ; 7225 50 00 ; 7225 91 10 ; 7225 92 10 ; 7225 99 10 ; 7226 11 10 ; 7226 19 10 ; 7226 19 30 ; 7226 20 20 ; 7226 91 ; 7226 92 10 ; 7226 93 20 ; 7226 94 20 ; 7226 99 20

                        Biċċiet u vireg ta' l-azzar illigat

                        7224 10 00 ; 7224 90 01 ; 7224 90 05 ; 7224 90 08 ; 7224 90 15 ; 7224 90 31 ; 7224 90 39 ; 7227 10 00 ; 7227 20 00 ; 7227 90 ; 7228 10 10 ; 7228 10 30 ; 7228 20 11 ; 7228 20 19 ; 7228 20 30 ; 7228 30 20 ; 7228 30 41 ; 7228 30 49 ; 7228 30 61 ; 7228 30 69 ; 7228 30 70 ; 7228 30 89 ; 7228 60 10 ; 7228 70 10 ; 7228 70 31 ; 7228 80

                        Gzuz ta' pjanċi (Sheet piling)

                        7301 10 00

                        Linji tal-ferrovija jew tat-tramm u rfid tal-linji (cross ties)

                        7302 10 31 ; 7302 10 39 ; 7302 10 90 ; 7302 20 00 ; 7302 40 10 ; 7302 10 20

                        Tubu flessibbli ta' kwalità solida, kanen u profili vojta

                        7303 ; 7304

                        Ħadid jew azzar iwweldjat tubi u kanen, li d-dijametru estern tagħhom jaqbeż l-406.4 mm

                        7305

            ANNESS C GĦALL-QAFAS MULTISETTORJALI
            DEFINIZZJONI TA' L-INDUSTRIJA TAL-KARROZZI GĦALL-GĦANIJIET TAL-QAFAS MULTISETTORJALI
            ‘L-industrija tal-karrozzi’ tfisser l-iżvilupp, il-manifattura u l-muntaġġ ta' ‘karrozzi’, ‘magni’ għal karrozzi u ‘moduli jew sub-sistemi’ għal dawn il-karrozzi jew il-magni, jew direttament mill-manifattur jew permezz ta' ‘fornitur ta' komponenti ta' l-ewwel livell’ u, f'dan ta' l-aħħar, fil-kuntest ta' ‘proġett ġenerali’ biss.

                        (a)

                           Karrozzi

                        It-terminu ‘karrozzi’ ifisser karrozzi tal-passiġġieri, vannijiet, trakkijiet, trakters tat-triq, karrozzi tal-linja, coaches u karrozzi kummerċjali oħra. Ma jinkludix karozzi għat-tlielaq, karrozzi maħsuba għall-użu barra mit-triq (per eżempju, karozzi ddiżinjati għall-użu fuq is-silġ jew li jġorru n-nies fuq il-korsijiet tal-golf), muturi, trejlers, trakters għall-agrikolturajew għall-forestrija, karavans, karrozzi għal użu speċjali (per eżempju, karrozzi għat-tifi tan-nar, trakkijiet straddle carrier u trakkijiet bi pjattaforma) u karozzi militari maħsuba għal armati.

                        (b)

                           Magni għal karozzi

                        It-terminu ‘magni tal-karozzi’ ifisser magni ta' kompressjoni u bi spark ignition kif ukoll magni elettriċi u magni turbini, gass, ibridi jew magni oħra għal karozzi.

                        (ċ)

                           Moduli u sub-sistemi

                        ‘Modulu’ jew ‘sub-sistema’ jfisser sett ta' komponenti primarji maħsuba għal vettura jew magna li hija prodotta, immuntata jew mgħammra minn fornitur ta' komponent ta' l-ewwel livell u fornuta permezz ta' sistema ta' ordni kompjuterizzata jew fuq bażi spontanja. Il-provvista loġistika u s-sistemi ta' ħażna u operazzjonijiet sħaħ sotto-kuntrattati li jagħmlu parti mill-katina ta' produzzjoni, bħal ma hi ż-żebgħa tas-sub-immuntar, għandhom jiġu kklassifikati bl-istess mod fost dawn il-moduli u s-sub-sistemi.

                        (d)

                           Fornituri ta' komponenti ta' l-ewwel livell

                        ‘Fornitur ta' komponenti ta' l-ewwel livell’ ifisser fornitur, indipendenti jew mhux, li jforni manifattur, iqassam ir-responsabbilità għad-disinn u l-iżvilupp (12), u l-manifattura, l-immuntar u l-provvediment ta' manifattur tal-karozzi matul il-fażi ta' manifattura jew immuntar mas-sub-immuntar jew il-modjuli. Bħala sħab industrijali, fornituri bħal dawn sikwit huma marbuta ma' manifattur permezz ta' kuntratt ta' madwar l-istess tul ta' l-attwazzjoni tal-mudell (per ezempju, sakemm il-mudell huwa ddisinjat mill-ġdid). Fornitur ta' komponiment ta' l-ewwel livell jista' wkoll jipprovdi servizzi ta' provvista, b'mod speċjali servizzi loġistiċi, bħal mhi t-tmexxija ta' ċentru ta' provvista.

                        (e)

                           Proġett ġenerali

                        Manifattur jista', fuq is-sit attwali ta' l-investiment jew f'wieħed jew fid-diversi żoni industrijali f'prossimità ġeografika qrib (13), jintegra wieħed jew aktar mill-proġetti ta' fornituri ta' komponimenti ta' l-ewwel livell għall-provvediment ta' modjuli jew sub-sistemi għall-karozzi jew magni li qed jiġu prodotti. ‘Proġett ġenerali’ jfisser proġett li jgħaqqad flimkien proġetti bħal dawn. Proġett ġenerali jdum għat-tul kollu tal-proġett ta' investiment ta' min immanifattura l-karozza. Investiment tal-fornitur wieħed ta' komponiment ta' l-ewwel livell huwa integrat fi ħdan id-definizzjoni ta' proġett globali jekk mill-inqas nofs mir-riżultat minn dak l-investiment huwa kkonsenjat lill-manifattur involut fil-pjanta kkonċernata.

            ANNESS D GĦALL-QAFAS MULTISETTORJALI
            DEFINIZZJONI TA' L-INDUSTRIJA TA' FIBRI SINTETIĊI GĦALL- QAFAS MULTISETTORJALI
            L-industrija ta' fibri sintetiċi hija identifikata, għall-għanijet tal-qafas multisettorjali, bħala:

                        —

                        estrużjoni/testuriżazzjoni tat-tipi ġeneriċi kollha ta' fibra u ħjut bbażati fuq il-poliester, il-poliamide, l-akriliku jew il-polipropelin, irrispettivament mill-għanijiet tagħhom,
                        jew

                        —

                        il-polimerizzazzjoni (inkluża l-polikondensazzjoni) fejn hi integrata ma' l-estrużjoni skond il-makkinarju li jintuża,
                        jew

                        —

                        proċess anċillari marbut ma' l-installazzjoni kontemporanju tal-kapaċità ta' l-estrużjoniil-kapaċita tat-testuriżazzjoni mill-benefikarju prospettiv jew minn xi kumpanija oħra fil-grupp tiegħu u li, fl-attività speċifika ta' negozju kkonċernat, ġeneralment huwa integrat ma' din il-kapaċità skond il-makkinarju li ntuża.

            ANNESS E GĦALL-QAFAS MULTISETTORJALI
            FORMOLA TA' NOTIFIKA (20)

            TAQSIMA 1 — L-ISTAT TA' L-EFTA
            Tagħrif dwar l-awtorità pubblika ta' notifika:
            1.1.2.   L-isem u l-indirizz ta' l-awtorità ta' notifika;
            1.1.3.   L-isem, it-telefon, il-fax u l-indirizz ta' l-email, u l-pożizzjoni ta' l-persuna/persuni li għandhom jiġu kkuntattjati f'każ ta' inkjesta aktar fil-fond.
            Tagħrif ta' kuntatt f'rappreżentanza permanenti:
            1.2.1.   L-isem, it-telefon, il-fax u l-indirizz ta' l-email, u l-pożizzjoni ta' l-persuna li għandha tiġi kkuntattjata f'każ ta' inkjesta aktar fil-fond.
            TAQSIMA 2 — IR-REĊIPJENT TA' L-GĦAJNUNA
            L-istruttura tal-kumpanija jew kumpaniji li qed jinvestu fil-proġett:
            2.1.1.   L-identità tar-reċipjent ta' l-għajnuna;
            2.1.2.   Jekk l-identità legali tar-reċipjent ta' l-għajnuna tkun differenti mill-intrapriża/intrapriżi li jiffinanza(w) il-proġett jew li jirċievu l-għajnuna, jeħtieġ ukoll deskrizzjoni ta' dawn id-differenzi;
            2.1.3.   Agħraf il-grupp ewlieni tar-reċipjent ta' l-għajnuna, iddeskrivi l-istruttura tal-grupp u l-istruttura ta' propjetà ta' kull kumpanija ewlenija.
            Għal kull kumpanija jew kumpaniji li jinvestu fil-proġett, ipprovdi d-data li ġejja ta' dawn l-aħħar tliet snin finanzjarji:
            2.2.1.   Id-dħul madwar id-dinja, id-dħul taż-ŻEE, id-dħul fl-Istat ta' l-EFTA kkonċernat;
            2.2.2.   Il-profitt wara t-taxxa u l-metodu tal-likwidità (fuq bażi konsolidata);
            2.2.3.   L-impjiegi madwar id-dinja, fuq livell taż-ŻEE u fl-Istat ta' l-EFTA kkonċernat;
            2.2.4.   L-analiżi tas-suq ta'-bejgħ fl-Istat Membru involut, fil-bqija taż-ŻEE u barra ż-ŻEE.
            2.2.5.   Id-dikjarazzjonijiet finanzjarji verifikati u r-rapport annwali għall-aħħar tliet snin.
            Jekk l-investiment isir f'lok industrijali eżistenti, agħti din id-data li ġejja għall-aħħar tliet snin finanzjarji ta' dik l-entità:
            2.3.1.   Id-dħul totali;
            2.3.2.   Il-profitt wara t-tassazzjoni u l-metodu tal-likwidità;
            2.3.3.   L-impjiegi;
            2.3.4.   L-analiżi tas-suq ta' bejgħ: fl-Istat ta' l-EFTA involut, fil-bqija taż-ŻEE u barra ż-ŻEE.
            TAQSIMA 3 — L-GĦOTI TA' GĦAJNUNA PUBBLIKA
            Għal kull miżura ta' għajnuna pubblika proposta, agħti dawn li ġejjin:
            Dettalji:
            3.1.1.   It-titolu ta' l-iskema (jew agħti indikazzjoni jekk tkun għajnuna ‘ad hoc’);
            3.1.2.   Il-bażi legali (liġi, digriet, eċċ);
            3.1.3.   L-entità pubblika li tipprovdi l-għajnuna;
            3.1.4.   Jekk il-bażi legali tkun skema ta' għajnuna appruvata mill-Awtorità, agħti d-data ta' l-approvazzjoni u n-numru ta' referenza tal-każ ta' għajnuna Statali.
            Il-formola ta' l-għajnuna proposta:
            3.2.1.   L-għajnuna proposta hija għotja, sussidju ta' interess, tnaqqis fil-kontribut ta' sigurtà soċjali, kreditu tat-taxxa (eżenzjoni), sehem fil-valur ta' l-ishma, il-konversjoni ta' dejn jew tħassir, self b'imgħax baxx, differiment ta' taxxa, ammont kopert minn skema ta' garanzjia, eċċ.?;
            3.2.2.   Agħti l-kondizzjonijiet mehmuża mal-pagament ta' l-għajnuna proposta;
            L-ammont ta' l-għajnuna proposta:
            3.3.1.   L-ammont nomimali ta' appoġġ u l-ekwivalenza ta' għotja grossa u netta;
            3.3.2.   Il-miżura ta' għajnuna hija suġġetta għat-taxxa tal-kumpanija (jew xi taxxa oħra diretta)? Jekk parzjalment biss, sa liema punt?;
            3.3.3.   Agħti skema sħiħa tal-pagament ta' l-għajnuna proposta. Għal pakkett ta' għajnuna pubblika proposta, agħti dawn li ġejjin:
            Il-karatteristiċi tal-miżuri ta' għajnuna:
            3.4.1.   Hemm xi wħud mill-miżuri għal għajnuna tal-pakkett ġenerali li għad m'humiex identifikati? Jekk iva, ippreċiża;
            3.4.2.   Indika liema minn dawn il-miżuri msemmija hawn fuq ma jagħmlux parti mill-għajnuna Statali u għal liema raġuni (jiet).
            3.5.   Jista' l-appoġġ addizzjonali għall-istess proġett ikun mitlub minn xi istituzzjonijiet finanzjarji oħra, Ewropej jew internazzjonali? Jekk iva, għal liema ammont?
            Il-kumulazzjoni ta' miżuri għal għajnuna pubblika:
            3.6.1.   L-ekwivalenza stmata ta' għotja grossa (qabel it-tassazzjoni) tal-miżuri magħquda għal għajnuna;
            3.6.2.   L-ekwivalenza stmata ta' għotja netta (wara t-tassazzjoni) tal-miżuri magħquda għal għajnuna.
            TAQSIMA 4 — PROĠETT ASSISTIT
            Il-lok tal-proġett:
            4.1.1.   Ippreċiża r-reġjun u l-muniċipalità kif ukoll l-indirizz.
            It-tul tal-proġett:
            4.2.1.   Ippreċiża d-data tal-bidu tal-proġett ta' investiment kif ukoll id-data ta' tlestija ta' l-investiment;
            4.2.2.   Ippreċiża d-data ta' bidu ppjanat tal-produzzjoni ġdida u s-sena li fiha l-produzzjoni sħiħa tista' titlesta.
            Id-deskrizzjoni tal-proġett:
            4.3.1.   Ippreċiża t-tip ta' proġett u jekk dan huwa stabbiliment ġdid jew espanzjoni ta' kapaċità jew xi ħaġa oħra;
            4.3.2.   Agħti deskrizzjoni qasira ġenerali tal-proġett.
            L-analiżi ta' l-ispejjeż tal-proġett:
            4.4.1.   Ippreċiża l-ispejjeż kollha ta' nfiq kapitali li se jkunu investiti u deprezzati matul l-attwazzjoni tal-proġett;
            4.4.2.   Agħti analiżi ddettaljata ta' l-ispejjeż kapitali u non-kapitali(2) li għandhom x'jaqsmu mal-proġett ta' l-investiment.
            Il-finanzjament ta' l-ispejjeż totali tal-proġett:
            4.5.1.   Indika l-finanzjament ta' l-ispejjeż totali tal-proġett ta' investiment.
            TAQSIMA 5 — IL-PRODOTT U L-KARATTERISTIĊI TAS-SUQ
            Il-karatterizzazzjoni ta' prodott(i) previsti mill-proġett:
            5.1.1.   Ippreċiża l-oġġett(i) li se jkunu prodotti fil-faċilità megħjuna mat-tlestija ta' l-investiment u s-(sub)-settur(i) rilevanti tal-prodott(i) (indika l-kodiċi PRODCOM jew in-nomenklatura CPA għal proġetti fis-setturi tas-servizz);
            5.1.2.   Liema prodott(i) għandu jissostitwixxi? Jekk dawn il-prodotti ssostitwiti ma jkunux prodotti fl-istess lok, ippreċiża fejn huma prodotti bħalissa;
            5.1.3.   Liema prodott(i) oħrajn jistgħu jkunu prodotti bl-istess faċilitajiet ġodda bi ftit jew bl-ebda spejjeż addizzjonali?
            Tħassib ta' kapaċità:
            5.2.1.   Ikkwantifika l-impatt tal-proġett fuq il-kapaċità vijabbli totali ta' min qiegħed jirċievi l-għajnuna fiż-ŻEE (inkluż fuq livell ta' Grupp) għal kull wieħed mill-prodott(i) involut(i) (fit-taqsimiet għal kull sena fis-sena qabel is-sena ta' bidu u mat-tlestija tal-proġett);
            5.2.2.   Agħti stima tal-kapaċità totali tal-produtturi kollha taż-ŻEE għal kull wieħed mill-prodotti involuti.
            Id-data tas-suq:
            5.3.1   Agħti għal kull waħda mill-aħħar sitt snin finanzjarji d-data dwar il-konsum apparenti tal-prodott(i) kkonċernati. Jekk disponibbli, inkludi wkoll is-statistiċi mħejjija minn sorsi oħrajn sabiex turi r-risposta;
            5.3.2.   Għat-tliet snin finanzjarji li ġejjin, agħti tħabbira ta' l-evoluzzjoni tal-konsum apparenti tal-prodott(i) kkonċernat(i). Jekk disponibbli, inkludi wkoll is-statistiċi mħejji minn sorsi indipendenti sabiex turi r-risposta;
            5.3.3.   Is-suq rilevanti qiegħed jonqos, u għal liema raġunijiet?;
            5.3.4.   Stima tas-sehem fis-suq (b'valur) tar-reċipjent ta' l-għajnuna jew tal-grupp tar-reċipjent għal għajnuna fis-sena qabel is-sena ta' bidu u mat-tlestija tal-proġett.
         ”

         (1)  ĠU L 111, 29.4.1999, u fis-Suppliment taż-ŻEE Nru 18, ta' l-istess data.

         (2)  Ara l-Kapitolu 25 ta' dawn il-Linjigwida.

         (3)  Ara l-Kapitolu 16 ta' dawn il-Linjigwida.

         (4)  Ara l-Kapitolu 14 ta' dawn il-Linjigwida.

         (5)  Ara l-Kapitolu 15 ta' dawn il-Linjigwida.

         (6)  Skond il-Linjigwida għall-Għajnuna Reġjonali Nazzjonali, in-nefqa eliġibbli għall-għajnuna ta' investiment reġjonali hija identifikata jew permezz tar-regoli stabbiliti fil-paragrafi (8) — (12) tagħha fit-taqsima 25.4. (għażla 1) jew mir-regoli stabbiliti fil-paragrafu (24) tagħha fit-taqsima 25.4 (għażla 2). Konformi mal-paragrafu (30) fit-taqsima 25.4 tal-Linjigwida għall-Għajnuna Nazzjonali Reġjonali, l-għajnuna kkalkolata fuq il-bażi ta' l-għażla 1 (‘l-għajnuna ta' investiment’) tista' tingħaqad ma' l-għajnuna kkalkolata fuq il-bażi ta' l-għażla 2 (‘għajnuna għal ħolqien ta' impjiegi’) sakemm l-ammont magħqud ta' għajnuna ma jaqbiżx il-limitu ta' l-għajnuna reġjonali multiplikata bl-ogħla miż-żewġ nefqiet possibbli eliġibbli. Konformi ma' din ir-regola, u għall-għanijiet tal-qafas preżenti, in-nefqa eliġibbli ta' proġett ta' investiment speċifiku hija identifikata fuq il-bażi ta' l-għażla li twassal għall-ogħla ammont. L-ammont tan-nefqa eliġibbli jkun determinat b'tali mod illi ma jinqabiżx l-ogħla ammont ta' investiment li jirriżulta minn liema hu l-ogħla ammont bejn il-metodu ta' ħolqien ta' l-impjiegi u l-metodu ta' investistiment inizjali, suġġett għall-limitu ta' intensita stabbilit għar-reġjun konċernat.

         (7)  Il-grafika ta' hawn taħt turi iktar, għad-daqsijiet speċifiċi ta' spiża eliġibbli u għall-massimu f'reġjunijiet speċifiċi, l-għajnuna li tista' tingħata.

                  Spiża Eliġibbli

                  Massimu f'reġjunijiet Speċifiċi

                  15 %

                  20 %

                  25 %

                  30 %

                  35 %

                  40 %

                  EUR 50 miljun

                  15,00  %

                  20,00  %

                  25,00  %

                  30,00  %

                  35,00  %

                  40,00  %

                  EUR 100 miljun

                  11,25  %

                  15,00  %

                  18,75  %

                  22,50  %

                  26,25  %

                  30,00  %

                  EUR 200 miljun

                  8,18  %

                  10,90  %

                  13,63  %

                  16,35  %

                  19,08  %

                  21,80  %

                  EUR 500 miljun

                  6,33  %

                  8,44  %

                  10,55  %

                  12,66  %

                  14,77  %

                  16,88  %

         (8)  F'kull każ, proposti biex tingħata għajnuna ad hoc iridu jkunu notifikati u valutati fuq il-bażi tar-regoli stabbiliti fit-taqsima 26.3 tal-Qafas, u għandhom ikunu konformi mal-kriterji tal-valutazzjoni ġenerali stabbiliti fil-Linjigwida għall-Għajnuna Nazzjonali Reġjonali.

         (9)  Jekk l-Istat ta' l-EFTA juri li l-benefiċjarju ta' l-għajnuna joħloq suq ta' prodott ġdid, permezz ta' innovazzjoni ġenwina, m'hemmx għalfejn jitwettqu t-testijiet imsemmija f'a) u b), u l-għajnuna tiġi awtorizzata taħt l-iskala fil-paragrafu (1) fit-taqsima 26A.33.

         (10)  Ir-Regolament tal-Kunsill (KEE) Nru 3924/91 tad-19 ta' Diċembru 1991 dwar l-eżekuzzjoni ta' stħarriġ tal-Komunità dwar il-produzzjoni industrijali(ĠU L 374, 31.12.1991, p. 1). Ir-Regolament ġie inkorporat fil-Ftehim taż-ŻEE (l-Anness XXI) permezz tad-Deċiżjoni Konġunta tal-Kumitat Nru 7/94.

         (11)  Dan jinkludi s-setturi ta' l-azzar li qabel kienu koperti mit-Trattat ta' l-ECSC kif ukoll fis-sub-setturi ta' tubi tal-ħadid maħdumin biċċa waħda u oħrajn kbar iwweldjati li ma kinux koperti mit-Trattat ta' l-ECSC, iżda li jagħmlu parti minn proċess integrat ta' produzzjoni u li għandhom karattereistiċi simili għas-settur ta' l-azzar li kien kopert mit-Trattat ta' l-ECSC.

         (12)  L-għajnuna għall-bini tal-vapuri hija koperta mir-Regolament tal-Kunsill (KE) Nru 1540/98 li jwaqqaf regoli ġodda dwar l-għajnuna għal bini ta' vapuri, kif inhi adattata għall-għan tal-Ftehim taż-ŻEE mid-Deċiżjoni Konġunta tal-Kumitat taż-ŻEE Nru 12/99, minn hawn 'il quddiem imsejjaħ bħala r-Regolament dwar il-Bini ta' Vapuri (ara wkoll il-Kapitolu 31 dwar il-Lilnjigwida ta' għajnuna Statali).

         (13)  Regolament tal-Kunsill (KEE) Nru 3696/93 tad-29 ta' Ottubru 1993 dwar il-klassifika statistika tal-prodotti skond l-attività (CPA) fil-Komunità Ekonomika Ewropea (ĠU L 342, 31.12.1993, p. 1), kif emendat l-aħħar bir-Regolament tal-Kummissjoni (KE) Nru. 204/2002/(ĠU L 36, 6.2.2002, p. 1). Regolament tal-Kunsill (KEE) Nru 3924/91 tad-19 ta' Diċembru 1991 dwar it-twaqqif ta' stħarriġ fil-Komunità dwar il-produzzjoni industrijali (ĠU L 374, 31.12.1991, p. 1). Regolament (KEE) Nru 3696/93 ġie mdaħħal fil-Ftehim taż-ŻEE (Anness XXI) permezz tad-Deċiżjoni Konġunta tal-Kumitat Nru 7/94.

         (14)  Preżunzjoni qawwija ta' tnaqqis settorjali tista' tirriżulta minn rata annwali medja negattiva ta' tkabbir tal-konsum apparenti fiż-ŻEE matul l-aħħar ħames snin.

         (15)  Fil-prinċipju, dan l-ammont jista' jkun stabbilit bħala 25 miljun EUR iżda jista' jvarja minn settur għal settur.

         (16)  Is-suq għall-prodott ikkonċernat jidher li qed jikber malajr jekk il-konsum apparenti matul l-aħħar 5 snin fil-livell xieraq tal-klassifika PRODCOM fiż-ŻEE, jew, jekk dan it-tagħrif m'huwiex disponibbli, fuq bażi ta' segmentazzjoni ta' suq ieħor aċċetttat ġeneralment għall-prodotti kkonċernati u li fuqhom hemm data ta' statistika disponibbli faċilment, qiegħed jikber f'termini ta' valur permezz ta' rata medja indaqs jekk aktar mit-tkabbir medja tal-GDP taż-ŻEE.

         (17)  Ara l-Kapitolu 24 ta' dawn il-Linjigwida.

         (18)  Proposti għal għotja ta' għajnuna ad hoc għandhom dejjem ikunu notifikati u evalwati abbażi ta' din ir-regola, u konformi mal-kriterji ta' valutazzjoni ġenerali stabbiliti fil-Linjigwida (‘għajnuna reġjonali’).

         (19)  ĠU L 279, 23.10.2001, p. 1

         (20)  Għal għajnuna li tingħata barra mill-iskemi awtorizzati, l-Istat ta' EFTA għandu jagħti tagħrif dettaljat bl-effetti vantaġġużi ta' l-għajnuna dwar iż-żona megħjuna involuta.


title: 2014/144/UE: Deċiżjoni tal-Kunsill tal- 11 ta’ Marzu 2014 dwar il-pożizzjoni li għandha tittieħed f'isem l-Unjoni Ewropea fi ħdan il-Kumitat Konġunt għall-Agrikoltura mwaqqaf skont il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli, fir-rigward tal-emenda tal-Anness tal-Ftehim Addizzjonali konkluż bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein

text:
               17.3.2014

               MT

               Il-Ġurnal Uffiċjali tal-Unjoni Ewropea

               L 78/4

         DEĊIŻJONI TAL-KUNSILL
   tal-11 ta’ Marzu 2014
   dwar il-pożizzjoni li għandha tittieħed f'isem l-Unjoni Ewropea fi ħdan il-Kumitat Konġunt għall-Agrikoltura mwaqqaf skont il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli, fir-rigward tal-emenda tal-Anness tal-Ftehim Addizzjonali konkluż bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein
   (2014/144/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli (1) (minn hawn ’il quddiem il-"Ftehim") daħal fis-seħħ fl-1 ta' Ġunju 2002.

               (2)

               L-Artikolu 6 tal-Ftehim iwaqqaf Kumitat Konġunt għall-Agrikoltura (minn hawn 'il quddiem imsejjaħ il-"Kumitat") li hu responsabbli għall-ġestjoni tal-Ftehim u jiżgura l-funzjonament tajjeb tiegħu.

               (3)

               Ftehim Addizzjonali konkluż bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli (2) (minn hawn 'il quddiem il-"Ftehim Addizzjonali"), daħal fis-seħħ fis-27 ta' Settembru 2007.

               (4)

               Skont l-Artikolu 2(2) tal-Ftehim Addizzjonali, il-Kumitat jista' jimmodifika l-Anness tal-Ftehim Addizzjonali, skont l-Artikoli 6 u 11 tal-Ftehim.

               (5)

               Jeħtieġ li l-Anness tal-Ftehim Addizzjonali jiġi emendat sabiex jaġġorna d-dettalji tal-aġenzija kompetenti tal-Gvern tal-Liechtenstein u sabiex jirrifletti l-emendi għall-Anness 7 u l-Anness 12 għall-Ftehim.

               (6)

               Il-pożizzjoni li għandha tittieħed f'isem l-Unjoni fi ħdan il-Kumitat għandha għalhekk tkun ibbażata fuq l-abbozz mehmuż tad-Deċiżjoni.

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fi ħdan il-Kumitat Konġunt għall-Agrikoltura għandha tkun ibbażata fuq l-abbozz tad-Deċiżjoni tal-Kumitat mehmuż ma' din id-Deċiżjoni.
   Ir-rappreżentanti tal-Unjoni fil-Kumitat jistgħu jilħqu ftehim dwar tibdiliet tekniċi fl-abbozz tad-Deċiżjoni mingħajr ma jkun hemm bżonn li tittieħed Deċiżjoni oħra tal-Kunsill.
   Artikolu 2
   Id-Deċiżjoni tal-Kumitat għandha tiġi pubblikata f'Il-Ġurnal Uffiċjali tal-Unjoni Ewropea.
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, il-11 ta’ Marzu 2014

            Għall-Kunsill

            Il-President

         G. STOURNARAS

      (1)  ĠU L 114, 30.4.2002, p. 132.

      (2)  ĠU L 270, 13.10.2007, p. 6.

      ABBOZZ
      DEĊIŻJONI Nru …/2014 TAL-KUMITAT KONĠUNT GĦALL-AGRIKOLTURA
      ta' …
      dwar l-emendi ta' Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat ta' Liechtenstein li jestendi għall-Prinċipat ta' Liechtenstein il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli
      IL-KUMITAT KONĠUNT GĦALL-AGRIKOLTURA,
      Wara li kkunsidra l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat ta' Liechtenstein li jestendi għall-Prinċipat ta' Liechtenstein il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli, u b'mod partikolari l-Artikolu 2(2) tiegħu,
      Wara li kkunsidra l-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli, u b'mod partikulari l-Artikolu 11 tiegħu,
      Billi:

                  (1)

                  Il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli (minn hawn ’il quddiem il-"Ftehim") daħal fis-seħħ fl-1 ta' Ġunju 2002.

                  (2)

                  Il-Ftehim Addizzjonali konkluż bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli (minn hawn 'il quddiem imsejjaħ il-"Ftehim Addizzjonali"), daħal fis-seħħ fis-27 ta' Settembru 2007.

                  (3)

                  L-Anness tal-Ftehim Addizzjonali għandu jiġi emendat sabiex jiġi aġġornat l-indirizz tal-aġenzija tal-Gvern tal-Liechtenstein kompetenti għal kwistjonijiet ittrattati mill-awtoritajiet agrikoli kantonali sabiex jirrifletti d-deċiżjoni Nru 1/2012 tal-Kumitat Konġunt għall-Agrikoltura dwar l-emenda tal-Anness 7 (il-kummerċ ta' prodotti tal-inbid) li daħal fis-seħħ fl-4 ta' Mejju 2012 u sabiex titlesta l-lista tad-denominazzjonijiet tal-oriġini u l-indikazzjonijiet ġeografiċi għall-prodotti agrikoli u l-oġġetti tal-ikel li joriġinaw minn Liechtenstein,

            IDDEĊIEDA KIF ĠEJ:
      Artikolu 1
      L-Anness tal-Ftehim Addizzjonali huwa emendat kif ġej:

                  1)

                  It-tieni paragrafu taħt it-titlu "Prinċipju" huwa sostitwit b'dan li ġej:
                  “Meta jingħataw doveri, responsabbiltajiet jew poteri lil cantons Svizzeri, dawn jobbligaw ukoll lill-aġenziji kompetenti tal-gvern ta’ Liechtenstein. Għalhekk fir-rigward ta' suġġetti trattati mill-awtoritajiet tal-agrikoltura tal-canton, dawn jaqgħu taħt ir-responsabbiltà tal-Uffiċċju tal-Ambjent diviżjoni agrikoltura ("Amt für Umwelt, Abteilung Landwirtschaft "), Dr. Grass-Strasse 12, FL-9490 Vaduz, filwaqt li fir-rigward tas-suġġetti trattati mill-awtoritajiet veterinarji u tal-ikel tal-canton dawn jaqgħu taħt ir-responsabbiltà tal-Uffiċċju tal-Ispezzjoni tal-Ikel u tal-Affarijiet Veterinarji (" Amt für Lebensmittelkontrolle und Veterinärwesen "), Postplatz 2, FL-9494 Schaan.”

                  2)

                  Taħt l-intestatura "Anness 7 Kummerċ tal-prodotti tal-inbid", is-sottotitlu "Ismijiet protetti tal-prodotti tal-inbid li joriġinaw minn Liechtenstein (skont it-tifsira tal-Artikolu 6 tal-Anness 7)" jinbidel bis-sottotitlu li ġej:
                  “Ismijiet protetti tal-prodotti tal-inbid li joriġinaw minn Liechtenstein (skont it-tifsira tal-Artikolu 5 tal-Anness 7)”

                  3)

                  Tiżdied l-indikazzjoni ġeografika li ġejja mal-lista tal-indikazzjonijiet ġeografiċi Svizzeri protetti skont l-Appendiċi 1 tal-Anness 12 tal-Ftehim, li ż-żona ġeografika tagħhom tinkludi wkoll it-territorju ta' Liechtenstein:
                  “Werdenberger Sauerkäse/Liechtensteiner Sauerkäse/Bloderkäse (DPO)”.

            Artikolu 2
      Din id-Deċiżjoni għandha tidħol fis-seħħ fi ….2014.

         Magħmul fi …, ….

               Għall-Kumitat Konġunt għall-Agrikoltura

               Il-Kap tad-Delegazzjoni tal-Unjoni Ewropea

               Il-Kap tad-Delegazzjoni Svizzera

               Is-Segretarju tal-Kumitat


title: Deċiżjoni (UE) 2015/1674 tal-Parlament Ewropew tad-29 ta' April 2015 dwar l-għeluq tal-kontijiet tal-Awtorità Ewropea tat-Titoli u s-Swieq għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/303

      DEĊIŻJONI (UE) 2015/1674 TAL-PARLAMENT EWROPEW
      tad-29 ta' April 2015
      dwar l-għeluq tal-kontijiet tal-Awtorità Ewropea tat-Titoli u s-Swieq għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Awtorità Ewropea tat-Titoli u s-Swieq għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tat-Titoli u s-Swieq għas-sena finanzjarja 2013, flimkien mat-tweġibiet tal-Awtorità (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Awtorità għall-implimentazzjoni tal-baġit għas-sena finanzjarja 2013 (05304/2015 — C8-0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (5), u b'mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0087/2015),

         1.

            Jinnota li l-kontijiet annwali finali tal-Awtorità Ewropea tat-Titoli u s-Swieq huma kif annessi mar-rapport tal-Qorti tal-Awdituri;

         2.

            Japprova l-għeluq tal-kontijiet tal-Awtorità Ewropea tat-Titoli u s-Swieq għas-sena finanzjarja 2013;

         3.

            Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Awtorità Ewropea tat-Titoli u s-Swieq, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 247.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 331, 15.12.2010, p. 84.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


Avviż Legali Importanti

|

32006D1015

Deċiżjoni tal-Kunsill tad- 19 ta' Diċembru 2006 dwar il-firma u l-applikazzjoni provviżorja tal-Ftehim bejn il-Komunità Ewropea u l-Gvern tal-Malażja dwar ċerti aspetti tas-servizzi ta' l-ajru

Official Journal L 200 , 01/08/2007 P. 0729 - 0729 Official Journal L 414 , 30/12/2006 P. 0084 - 0084

		20061219Deċiżjoni tal-Kunsilltad- 19 ta' Diċembru 2006dwar il-firma u l-applikazzjoni provviżorja tal-Ftehim bejn il-Komunità Ewropea u l-Gvern tal-Malażja dwar ċerti aspetti tas-servizzi ta' l-ajru(2006/1015/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 80 (2), flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,Wara li kkunsidra l-proposta tal-Kummissjoni,Billi:(1) Fil- 5 ta' Ġunju 2003, il-Kunsill awtorizza lill-Kummissjoni tiftaħ in-negozjati ma' pajjiżi terzi dwar il-bdil ta' ċerti dispożizzjonijiet fi ftehimiet bilaterali eżistenti bi ftehim Komunitarju;(2) Il-Kummissjoni nnegozjat f'isem il-Komunità Ftehim mal-Gvern tal-Malażja dwar ċerti aspetti tas-servizzi ta' l-ajru f'konformità mal-mekkaniżmi u d-Direttivi fl-Anness għad-Deċiżjoni tal-Kunsill li tawtorizza lill-Kummissjoni tiftaħ negozjati ma' pajjiżi terzi dwar il-bdil ta' ċerti dispożizzjonijiet fi ftehimiet bilaterali eżistenti bi ftehim Komunitarju;(3) Suġġett għall-konklużjoni possibbli tiegħu f'data aktar 'il quddiem, il-Ftehim innegozjat mill-Kummissjoni għandu jiġi ffirmat u applikat provviżorjament.IDDEĊIEDA KIF ĠEJ:Artikolu 1L-iffirmar tal-Ftehim bejn il-Komunità Ewropea u l-Gvern tal-Malażja dwar ċerti aspetti tas-servizzi ta' l-ajru huwa b'dan approvat f'isem il-Komunità, suġġett għad-Deċiżjoni tal-Kunsill dwar il-konklużjoni ta' l-imsemmi Ftehim.It-test tal-Ftehim huwa mehmuż ma' din id-Deċiżjoni.Artikolu 2Il-President tal-Kunsill b’dan qed jiġi awtorizzat jinnomina l-persuna jew persuni li jkollhom is-setgħa li jiffirmaw il-Ftehim f'isem il-Komunità, suġġett għall-konklużjoni tiegħu.Artikolu 3Sa meta jidħol fis-seħħ, il-Ftehim għandu jkun applikat b'mod provviżorju mill-ewwel jum ta’ l-ewwel xahar wara d-data li fiha l-Partijiet ikunu nnotifikaw lil xulxin bit-tlestija tal-proċeduri meħtieġa għal dan il-għan.Artikolu 4Il-President tal-Kunsill huwa b’dan awtorizzat jagħmel in-notifika prevista fl-Artikolu 9(2) tal-Ftehim.Magħmul fi Brussell, 19 ta’ Diċembru 2006.Għall-KunsillIl-PresidentJ. Korkeaoja--------------------------------------------------


title: 2008/695/KE: Deċiżjoni tal-Kummissjoni tad- 29 ta’ Awwissu 2008 li tiddikjara li l-Kunsill Konsultattiv Reġjonali għall-Mediterran skond il-Politika Komuni tas-Sajd huwa operattiv

text:
               30.8.2008

               MT

               Il-Ġurnal Uffiċjali ta’ l-Unjoni Ewropea

               L 232/12

         DEĊIŻJONI TAL-KUMMISSJONI
   tad-29 ta’ Awwissu 2008
   li tiddikjara li l-Kunsill Konsultattiv Reġjonali għall-Mediterran skond il-Politika Komuni tas-Sajd huwa operattiv
   (2008/695/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 2004/585/KE tad-19 ta' Lulju 2004 li tistabbilixxi Kunsilli Konsultattivi Reġjonali taħt il-Politika Komuni tas-Sajd (1), u partikolarment l-Artikolu 3(3) tiegħu,
   Wara li kkunsidrat ir-rakkomandazzjoni mibgħuta mingħand l-Italja fis-16 ta’ Mejju 2008 f'isem Spanja, Franza, il-Greċja, Malta, is-Slovenja u Ċipru,
   Billi:

               (1)

               Ir-Regolament tal-Kunsill (KE) Nru 2371/2002 ta’ l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni dwar is-Sajd [il-Politika Komuni tas-Sajd] (2) u d-Deċiżjoni 2004/585/KE jipprovdu l-qafas għat-twaqqif u l-operat tal-Kunsilli Konsultattivi Reġjonali.

               (2)

               L-Artikolu 2 tad-Deċiżjoni 2004/585/KE jistabbilixxi l-Kunsill Konsultattiv Regġjonali li jkopri Mediterran.

               (3)

               Skond l-Artikolu 3(1) tad-Deċiżjoni 2004/585/KE, rappreżentanti tas-settur tas-sajd u gruppi oħra ta' interess ressqu talba dwar l-operat ta' dak il-Kunsill Konsultattiv Reġjonali lill-Greċja, Spanja, Franza, Ċipru, Malta u s-Slovenja.

               (4)

               Kif jirrikjedi l-Artikolu 3(2) tad-Deċiżjoni 2004/585/KE, l-Istati Membri kkonċernati stabbilixxew jekk l-applikazzjoni rigward il-Kunsill Konsultattiv Reġjonali għall-Mediterran hix skond id-dispożizzjonijiet stabbiliti f'dik id-Deċiżjoni. Fis-16 ta' Mejju 2008, l-Istati Membri kkonċernati ttrażmettew rakkomandazzjoni dwar dak il-Kunsill Konsultattiv Reġjonali lill-Kummissjoni.

               (5)

               Il-Kummissjoni vvalutat l-applikazzjoni tal-partijiet interessati u r-rakkomandazzjoni fid-dawl tad-Deċiżjoni 2004/585/KE u l-għanijiet u l-prinċipji tal-Politika Komuni tas-Sajd, u tqis li l-Kunsill Konsultattiv Reġjonali għall-Mediterran huwa lest biex jibda jopera.

         IDDEĊIDIET KIF ĠEJ:
   L-Artikolu Uniku
   Il-Kunsill Konsultattiv Reġjonali tal-Mediterran, stabbilit bl-Artikolu 2(1)(e) tad-Deċiżjoni 2004/585/KE, għandu jibda jopera mill-15 ta’ Settembru 2008.

      Magħmula fi Brussell, 29 ta’ Awwissu 2008.

            Għall-Kummissjoni

         Joe BORG

            Membru tal-Kummissjoni

      (1)  ĠU L 256, 3.8.2004, p. 17. Id-Deċiżjoni kif emendata bid-Deċiżjoni 2007/409/KE (ĠU L 155, 15.6.2007, p. 68).

      (2)  ĠU L 358, 31.12.2002, p. 59. Ir-Regolament kif emendat bir-Regolament (KE) Nru 865/2007 (ĠU L 192, 24.7.2007, p. 1).


Deċiżjoni tal-Kunsill ta' l- 20 ta' Marzu 2006 dwar il-konklużjoni ta’ Ftehim fil-forma ta’ Skambju ta’ Ittri bejn il-Komunità Ewropea u r-Repubblika tal-Poplu taċ-Ċina bis-saħħa ta' l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 dwar il-modifika ta’ konċessjonijiet fl-iskedi tar-Repubblika Ċeka, ir-Repubblika ta’ l-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakkja matul l-adeżjoni tagħhom ma' l-Unjoni Ewropea


title: 2009/518/KE: Deċiżjoni tal-Kunsill tal- 25 ta' Ġunju 2009 li taħtar membru supplenti tar-Renju Unit fil-Kumitat tar-Reġjuni

text:
               3.7.2009

               MT

               Il-Ġurnal Uffiċjali tal-Unjoni Ewropea

               L 173/12

         DEĊIŻJONI TAL-KUNSILL
   tal-25 ta' Ġunju 2009
   li taħtar membru supplenti tar-Renju Unit fil-Kumitat tar-Reġjuni
   (2009/518/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern tar-Renju Unit,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Post ta’ membru supplenti fil-Kumitat tar-Reġjun sar vakanti wara l-iskadenza tal-mandat tas-Sinjura Muriel BARKER,

         IDDEĊIEDA KIF ĠEJ:
   Artikolu 1
   Huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:
   Is-Sur Roger STONE, Councillor for Rotherham, Yorkshire & Humberside region, England.
   Artikolu 2
   Din id-Deċiżjoni għandha tieħu effett fil-jum tal-adozzjoni tagħha.

      Magħmul fil-Lussemburgu, il-25 ta’ Ġunju 2009.

            Għall-Kunsill

            Il-President

         L. MIKO

      (1)  ĠU L 56, 25.2.2006, p. 75.